Industri setuju turunkan harga minyak masak secara berperingkat: Annuar

Pemain industri minyak sawit secara dasarnya bersetuju membuat pelarasan bagi menurunkan harga secara berperingkat berasaskan harga pasaran minyak sawit mentah semasa, kata Pengerusi Pasukan Petugas Khas Jihad Melawan Inflasi Tan Sri Annuar Musa.

Beliau yang juga Menteri Komunikasi dan Multimedia berkata pihak industri berkenaan telah bersetuju dengan syor Pasukan Jihad Tangani Inflasi mengenai penurunan harga yang dijangka dapat dilaksanakan dalam masa terdekat, lapor Bernama.

“Yang penting secara prinsip pihak industri bersetuju untuk bekerjasama dengan jawatankuasa bagi penurunan harga minyak masak,” katanya dalam sidang media selepas mempengerusikan Mesyuarat Pasukan Jihad Tangani Inflasi siri ketiga, di sini hari ini.

Annuar berkata ia merupakan perkembangan yang baik dan satu contoh bagaimana semua pihak dapat mewujudkan kerjasama bersepadu yang akhirnya rakyat dan pengguna akan mendapat hasil daripada persefahaman itu.

Menurutnya Pasukan Jihad Tangani Inflasi telah mengadakan sesi libat urus dengan pemain utama industri minyak masak kelapa sawit merangkumi syarikat pengilang, pembekal dan pembungkus minyak masak pada Selasa (12 Julai).

Berhubung kegiatan penyeludupan minyak masak, Annuar berkata terdapat banyak maklumat diterima pihaknya mengenai perkara itu, dan beliau menegaskan bahawa pihak penguat kuasa tidak akan berkompromi dengan salah laku terbabit.

“Kita sedang buat pemantauan (terhadap) beberapa lagi rangkaian penyeludup. Jadi jangan pihak yang menjalankan aktiviti penyeludupan merasakan mereka (penguat kuasa) terlepas pandang, kita beri jaminan pihak penguat kuasa akan meneruskan tindakan mereka,” katanya yang turut menyeru orang ramai untuk memberikan maklumat mengenai penyelewengan minyak masak.

Mengenai kos sara hidup di institusi pengajian tinggi (IPT), Annuar berkata Kementerian Pengajian Tinggi (KPT) sedang merangka pelbagai rancangan bagi menangani isu kos sara hidup siswa di kampus, selain melaksanakan inisiatif harga sajian makanan yang rendah bagi mereka, serendah RM3.50 sepinggan.

Menurutnya hasil pertemuan Menteri Pengajian Tinggi Datuk Seri Dr Noraini Ahmad dengan semua pentadbir universiti, pelbagai langkah sedang dirangka untuk membantu mengurangkan kos sara hidup pelajar bukan sahaja dari sudut bekalan makanan harian, tetapi juga berkaitan kos penginapan, pengangkutan dan yuran.

“Ini juga satu lagi bukti yang menunjukkan apabila ada permuafakatan dan kerjasama, usaha untuk mengekang kenaikan harga barang dan peningkatan kos sara hidup sebenarnya sangat boleh dilakukan,” katanya.


Sultan Johor gesa kerajaan pusat beri peruntukan lebih besar

Sultan Johor Sultan Ibrahim Almarhum Sultan Iskandar menggesa Kerajaan Persekutuan supaya memberi peruntukan lebih besar kepada Johor kerana hampir RM13 bilion hasil persekutuan dikutip dari negeri itu pada setiap tahun.

Baginda menzahirkan rasa dukacita dengan beberapa keadaan bangunan persekutuan seperti Hospital Sultanah Aminah (HSA), Hospital Sultan Ismail (HSI) dan Kompleks Imigresen, Kastam dan Kuarantin (CIQ) Sultan Iskandar yang tidak diselenggara dengan baik, lapor Bernama.

Titah baginda kemudahan Pusat Transformasi Bandar (UTC) juga perlu ditingkatkan dengan sistem penyampaian lebih cekap serta keadaan yang selesa.

“Saya rasa seolah-olah Johor ini dianaktirikan, walhal Johor adalah antara penyumbang utama ekonomi negara.

“Jangan sampai rakyat Johor mendesak untuk keluar dari Malaysia, mungkin Johor akan lebih maju jika berdiri di atas kaki sendiri,” titah baginda semasa merasmikan pembukaan Penggal Persidangan Pertama Dewan Undangan Negeri ke-15 di Bangunan Sultan Ismail, Kota Iskandar hari ini.

Sultan Ibrahim turut berharap Kerajaan Persekutuan segera menaik taraf Lebuh Raya Utara Selatan dan Lebuh Raya Senai-Desaru, selain memperbaiki keadaan jalan-jalan persekutuan yang rosak dan berlubang, seperti jalan Johor Bahru-Mersing yang membahayakan pengguna jalan raya.

Sultan Ibrahim turut menggesa kerajaan agar memperkenalkan semula dasar mesra pelabur dan memberikan insentif yang menarik seperti pengecualian cukai dan duti untuk merancakkan kembali pelaburan di negeri itu.

Selain itu, semua pihak, tidak kira kerajaan atau pembangkang, perlulah bekerjasama bagi menarik lebih banyak pelabur untuk menjalankan perniagaan di negeri Johor, titah baginda

“Selain daripada membuat promosi, kerajaan perlu mengurangkan kerenah birokasi atau red tape yang memudahkan urusan pelabur untuk memulakan perniagaan,” titah Sultan Johor.

Sultan Ibrahim turut mengingatkan kerajaan negeri supaya mesti mempunyai kewangan yang kukuh dan berbelanja dengan berhemah.

“Jika kewangan kita yang lemah, maka kerajaan sukar untuk berikan perkhidmatan yang terbaik kepada rakyat. Ingat pesanan saya, jangan belanja lebih daripada apa yang kita kutip. Jika dapat hasil RM10, janganlah belanja RM12 tetapi hanya belanja RM8, selebihnya dibuat simpanan untuk waktu susah atau kecemasan.

“Saya faham tentang perbelanjaan besar yang terpaksa dibuat pada tahun lepas akibat Covid-19, namun selepas ini kerajaan mesti berbelanja dengan lebih berhemat,” titah Sultan Ibrahim.

Sultan Johor turut menitahkan agar kerajaan negeri bergerak tanpa kepentingan politik.

Baginda mahu pelantikan ketua kampung tidak dikaitkan dengan mana-mana parti politik, selain pelantikan Ahli Majlis Tempatan juga dibuat secara teliti, dengan mengambil kira taraf pendidikan, kepakaran dan pengalaman kerja, bukan mengikut jawatan parti politik.

“Saya mahu kerajaan negeri bergerak tanpa kepentingan politik. Bantuan oleh kerajaan juga hendaklah dibuat melalui jabatan kerajaan, pejabat daerah, penghulu dan ketua kampung supaya ia tidak berbau politik,” titah Sultan Ibrahim.


Selepas dibidas pemimpin PKR, MUDA Kedah turunkan poster rasuah kecam PH

Ikatan Demokratik Malaysia (MUDA) Kedah menurunkan poster anti-rasuah yang mengecam blok pembangkang, Pakatan Harapan (PH) dimuat naik dalam akaun Facebooknya selepas dibidas pemimpin PKR berhubung hantara tersebut.

Selain itu, MUDA juga menggantung jentera penerangannya di Kedah susulan penyiaran poster yang menggambarkan pemimpin pelbagai parti, termasuk PH, terlibat dengan rasuah.

“Sebagai langkah ke hadapan, saya telah mengambil keputusan untuk menggantung Penerangan Muda Kedah dari sebarang aktiviti berkaitan Muda,” kata Ketua Penerangannya, Luqman Long.

MUDA Kedah dalam hantaran Facebook mereka menyiarkan gambar antirasuah dengan logo PH, PKR, Barisan Nasional (BN) dan Perikatan Nasional (PN).

Ia menggambarkan parti-parti itu saling bertukar dokumen dan wang di belakang.

Poster itu bagaimanapun kemudian dipadam.

Poster itu mencetuskan perhatian meluas kerana ia dibuat selepas parti-parti PH baru sahaja memberi laluan kepada MUDA di sembilan kerusi pada Pilihan Raya Johor yang akan berlangsung 12 Mac nanti.

Dalam itu lagi, Luqman mengakui tindakan itu menimbulkan salah faham kepada orang ramai serta tidak mematuhi sebarang prinsip yang jelas dalam Muda.

Katanya, status itu juga tidak mendapat kebenaran dan sengaja dibuat dengan niat yang tidak baik.

Mengambil tanggungjawab sepenuhnya atas insiden itu, Luqman justeru memohon maaf dan bersedia berdepan keputusan dan tindakan disiplin daripada parti.

“Yang baik itu datang dari Tuhan. Yang khilaf itu dari saya,” katanya.

Susulan hantaran tersebut, seorang wakil rakyat PKR, Tan Kar Hing membidas MUDA sebagai tidak beradab dengan membuat tuduhan sedemikian.

“Politik baru my foot,” kata Ahli Dewan Undangan Negeri (ADUN) Simpang Pulai sebagai reaksi balas terhadap kenyataan MUDA Kedah itu.


Rekod baharu pemberian vaksin 521,923 semalam

Negara merekodkan jumlah tertinggi baharu pemberian vaksin harian apabila sebanyak 521,923 dos suntikan diberikan semalam.

Menurut data yang yang dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini, sebanyak 333,621 individu menerima suntikan dos pertama, manakala 188,302 lagi melengkapkan dos kedua masing-masing.

Data 26 Julai 2021

Jumlah pemberian dos vaksin Covid-19 tertinggi sebelum ini direkodkan pada 22 Julai 2021 dengan 507,050 suntikan, membabitkan 335,977 dos pertama dan 171,073 dos kedua.

Selangor merekodkan pemberian tertinggi membabitkan 130,187 penerima dengan 83,100 dos pertama dan 47,087 dos kedua, diikuti Kuala Lumpur sebanyak 85,647 dos melibatkan 51,136 penerima dos pertama dan 34,511 melengkapkan dos kedua masing-masing.

Empat negeri lain yang merekodkan pemberian dos tertinggi semalam ialah Sarawak sebanyak 38,977 dos (8,409 pertama, 30,568 kedua); Johor 46,107 doa (41,719 pertama, 4,388 kedua); Pulau Pinang 27,673 dos (19,683 pertama, 7,990 kedua); dan Sabah 27,349 dos (25,779 pertama, 1,570 kedua).

Jumlah pemberian semalam juga menjadikan kini 17,839,476 dos suntikan telah diberikan di seluruh negara sejak program imunisasi Covid-19 dilancarkan secara rasmi pada Februari lalu.

Sehingga kini 12,131,329 individu menerima dos suntikan pertama, manakala 5,708,147 lagi melengkapkan dos kedua.

Lembah Klang yang merangkumi Selangor, Kuala Lumpur dan Putrajaya kekal negeri dan wilayah tertinggi menerima vaksin membabitkan 4,967,772 penerima dos pertama dan 1,737,352 dos kedua.

Sarawak turut mencatat pemberian vaksin tertinggi dengan 1,668,577 penerima dos pertama dan 1,171,172 dos kedua; dan Johor sebanyak 922,551 dos pertama dan 402,777 dos kedua.

Data 26 Julai 2021


PRU awal tawar kerajaan stabil, jana hasil fiskal: Penganalisis pelaburan

Dua penganalisis pelaburan berpendapat Pilihan Raya Umum Ke-15 (PRU-15) awal – yang menawarkan kerajaan stabil – merupakan aspek penting dalam membolehkan penjanaan hasil fiskal yang meluas, terutama melalui peralihan kepada cukai tidak langsung.

Penganalisis Maybank Investment Bank Bhd (Maybank IB), Anand Pathmakanthan dan Wong Chew Hann berkata cukai tidak langsung itu termasuk Cukai Barang dan Perkhidmatan (GST), Cukai Keuntungan Modal, cukai karbon, yang kesemuanya perlu termasuk dalam Strategi Hasil Jangka Sederhana kerajaan.

Kedua-duanya, dalam nota penyelidikan hari ini, berkata PRU-15 yang awal adalah dijangka selepas momentum yang kukuh dijana daripada pilihan raya negeri Melaka pada November 2021, apabila gabungan Barisan Nasional (BN) yang diterajui UMNO memenangi majoriti dua pertiga, diikuti pilihan raya negeri Johor yang diadakan pada hujung minggu lepas yang memperoleh satu lagi kemenangan untuk BN.

Menurut mereka, situasi gabungan pemerintah nasional semasa dan impaknya terhadap penggubalan dasar dan kesesuaian, merupakan cabaran utama pada peringkat makro dan pasaran, lapor Bernama.

Katanya dinamik fiskal yang terjejas yang membawa kepada, mengikut Bajet 2022, kepada cukai atau levi yang ad hoc, terutamanya kepada sektor korporat seperti Cukai Makmur, menyebabkan pendapatan petunjuk pasaran FTSE Bursa Malaysia KLCI (FBM KLCI) merosot dalam anggaran 2022.

“Walaupun Keluaran Dalam Negara Kasar (KDNK) diunjurkan berkembang sebanyak 6.0 peratus yang telah menjejaskan sentimen perniagaan dan pelabur serta meningkatkan premium risiko pasaran,” kata mereka.

Penganalisis itu berkata FBM KLCI menikmati prestasi relatif dalam tempoh awal tahun kewangan hingga setakat ini berbanding pasaran maju dan rakan setara ASEAN berikutan Malaysia memanfaatkan secara positif komoditi seperti lonjakan harga minyak dan gas, aluminium dan minyak sawit mentah (MSM), dengan saham yang berkaitan menyumbang 24 peratus daripada permodalan KLCI.

“Bagaimanapun, jumlah itu kurang jelas pada peringkat makro. Walaupun ia positif untuk KDNK dan perdagangan, kenaikan fiskal terjejas oleh subsidi harga bahan api,” kata mereka.

Mereka berkata sebarang pelarasan kepada subsidi bahan api hanya dilihat selepas PRU15 dan dijangka progresif (bukan menggantikan pembaharuan cukai struktur).

Kedua-dua penganalisis itu mengekalkan sasaran FBM KLCI pada 1,710 untuk akhir 2022.


[KEMAS KINI] 232 kematian akibat Covid-19 dilaporkan hari ini

Kementerian Kesihatan (KKM) memaklumkan seramai 232 pesakit Covid-19, termasuk 31 daripadanya bukan rakyat Malaysia, meninggal dunia dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, angka itu menjadikan kumulatif kematian sejak pandemik Covid-19 melanda negara kepada 14,168 kes.

Beliau berkata dalam tempoh itu juga 43 kes meninggal dunia sebelum dibawa ke hospital (BID) yang turut membabitkan 11 pesakit bukan warganegara Malaysia, dilaporkan.

Sehingga kini, 262,255 kes daripada lebih 1.55 juta jangkitan positif masih aktif, manakala 1,026 pesakit masih dirawat di unit rawatan rapi dengan 496 memerlukan bantuan alat pernafasan.

Dalam tempoh 24 jam itu juga 18,200 pesakit disahkan sembuh menjadikan kumulatif 1,278,670 kes sembuh atau 82.23 peratus daripada keseluruhan kes positif.

Terdahulu beliau memaklumkan 19,802 jangkitan baharu yang turut membabitkan 3,461 warganegara asing direkodkan dalam tempoh itu.

Beliau berkata daripada jumlah itu sebanyak 343 kes atau 1.7 peratus adalah daripada kategori 3, 4 dan 5, manakala sebanyak 19,464 kes (98.3 peratus) lagi adalah kategori 1 dan 2.

“Secara keseluruhan, 16,368 kes atau 82.6 peratus daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan beliau berkata berdasarkan data terkini pada 21 Ogos 2021, nilai RT Malaysia adalah sebanyak 1.04.
“Negeri yang mencatatkan nilai RT yang tertinggi adalah Perlis dan Sarawak (masing-masing nilai RT 1.31), diikuti oleh Sabah (nilai RT 1.22) dan Pulau Pinang (nilai RT 1.16). Semua negeri mencatatkan nilai RT melebihi 1.0 kecuali Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.

Sementara itu Dr Noor Hisham turut memaklumkan 24 kluster baharu dikesan menjadikan keseluruhannya 4,442 kluster dengan 3,006 telah ditamatkan dan 1,436 lagi masih aktif.

Sebanyak 12 daripada kluster baharu itu membabitkan tempat kerja, komuniti (11) dan kumpulan berisiko tinggi (satu).

Data 22 Ogos 2021


Kain rentang fitnah, PN tempelak pihak tak bertanggungjawab

Perikatan Nasional (PN) Selangor menafikan terlibat dengan pemasangan kain rentang berunsur fitnah yang dikesan awal pagi tadi di negeri itu.

Setiausaha PAS Selangor, Roslan Shahir Mohd Shahir berkata pihaknya berjaya mengesan kain rentang dengan mesej fitnah yang dipasang di beberapa kawasan di Selangor.

Kain rentang dimaksudkan tertera mesej ‘undi PN bersamaan undi PAS masuk syurga’ dan ‘orang muda akan rosak dan sesat jika undi Kerajaan Perpaduan’.

Beliau menyelar tindakan pihak tidak bertanggungjawab tersebut dan memaklumkan akan membuat laporan polis.

“Kami dapat kesan pagi tadi, dinaikkan di seluruh negeri Selangor. Kita dalam pentas demokrasi patut lawan secara demokratik tapi keluar benda-benda yang jahat seperti ini. Kita akan buat laporan (polis) berkenaan perkara ini.

“Kita nak rakyat negeri tahu, bahawa mereka dah tidak boleh menghadapi kita dengan baik maka mereka guna taktik seperti ini,” katanya dalam sidang media khas, hari ini.

Menurutnya, cubaan mengeluarkan kain rentang fitnah itu seolah-olah menggambarkan PN yang menaikkan mesej tersebut.

“Macam kita pula yang keluarkan poster ini. Tiada dalam agenda kita untuk buat macam ini. Kita tak perlu pun buat kerja macam ini.

“Saya tak kata dari Pakatan Harapan, tapi dari pihak musuh yang nak mengadu domba dan memecah-belahkan masyarakat,” katanya.

Roslan turut berharap polis akan membuat siasatan terhadap perkara itu bukan sekadar mengawal kempen PN.

“Jangan hanya jaga ceramah dan kempen PN tetapi ambil tindakan juga terhadap perkara-perkara seperti ini.

“Kami akan buat laporan dan harap pihak polis ambil tindakan terhadap kerja-kerja yang jahat dan tidak demokratik ini,” katanya.


Dua dos vaksin lengkap sudah diterima lebih 1.13 juta orang

Kementerian Kesihatan Malaysia (KKM) berkata setakat semalam sebanyak 1,130,301 individu sudah melengkapkan dua dos vaksin Covid-19 dan orang ramai semakin sedar berhubung kepentingan vaksin bagi mengelakkan diri dijangkiti virus membunuh itu.

Menteri Kesihatan Datuk Seri Dr Adham Baba berkata seramai 2,444,075 individu sudah menerima dos pertama, menjadikan jumlah keseluruhan pemberian dos pertama dan kedua di negara ini ialah 3,574,376 dos setakat semalam.

Beliau berkata lima negeri yang telah melengkapkan kedua-dua dos tertinggi ialah Selangor dengan 145,972 dos diikuti Sarawak (119,421); Perak (105,546); Kuala Lumpur (101,822); dan Johor (98,429).

Setakat semalam, 52.4 peratus atau 12,708,357 individu telah mendaftar untuk Program Imunisasi COVID-19 Kebangsaan dan Selangor mencatatkan jumlah pendaftaran tertinggi iaitu 3,357,323 orang.

Mengikut perancangan, fasa kedua program itu yang bermula April hingga Ogos ini akan melibatkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga bermula bulan lepas hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Pada fasa pertama program yang berlangsung dari Februari hingga April lepas, kira-kira 500,000 petugas barisan hadapan termasuk warga kesihatan menerima vaksin itu.


Kerajaan kaji individu lengkap vaksin boleh rentas negeri

Jawatankuasa Khas Jaminan Akses Vaksin (JKJAV) sedang mengkaji memberi kelonggaran dan kebebasan, termasuk merentas negeri, kepada individu yang telah melengkapkan dua suntikan vaksin Covid-19.

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata sebarang keputusan kajian oleh pakar kesihatan dan sains di dalam jawatankuasa teknikal akan dibentangkan pada mesyuarat Majlis Keselamatan Negara (MKN).

“Kerajaan sedang meneliti kelonggaran dan kebebasan yang akan diberikan kepada individu yang sudah melengkapkan vaksinasi termasuk kebenaran untuk merentas negeri.

“Ia akan melihat aspek klinikal selain mengambil kira data-data dari negara lain. Apakah kebebasan yang akan dibenarkan kepada mereka yang sudah lengkap divaksinasi dan pada tahap peratusan ambang manakah kita dapat memberi kebebasan kepada mereka yang sudah menerima vaksin.

“Sebagai contoh di Amerika Syarikat, Centers For Disease Control (and Prevention) telah keluarkan garis panduan bagi mereka yang sudah lengkap vaksinasi. Contohnya, sekiranya ada beberapa orang yang telah lengkap vaksinasi yang ingin berjumpa di dalam satu bilik, mereka boleh buka pelitup muka mereka,” katanya semalam.

Memetik laporan Bernama, Khairy yang juga Menteri Sains, Teknologi dan Inovasi berkata individu yang sudah melengkapkan dos vaksin Covid-19 juga akan dikenal pasti menerusi aplikasi MySejahtera yang berperanan sebagai pasport vaksin kepada individu tersebut.

“Apabila profil MySejahtera anda berwarna kuning, bermakna vaksinasi anda sudah lengkap dan kita akan guna QR Code tersebut apabila jawatankuasa teknikal mengesyorkan kebebasan kepada mereka yang sudah lengkap vaksinasi diberikan kebenaran melakukan perkara-perkara yang sebelum ini tidak dapat dilaksanakan,” katanya.

Beliau berkata kerajaan juga sedang berunding dengan negara-negara lain untuk mendapatkan pengiktirafan bersama mengenai pasport vaksinasi itu, dan setakat ini Singapura sudah hampir memuktamadkan rundingan tersebut dengan Malaysia.

Beliau bagaimanapun mengulangi ingatan agar rakyat terus mematuhi prosedur operasi standard (SOP) yang telah ditetapkan walaupun mereka sudah divaksinasi dan mendapat kebebasan.

“Buat masa ini, vaksinasi bukan pengganti SOP, terutamanya di sektor-sektor yang beroperasi sewaktu Perintah Kawalan Pergerakan (PKP). Walaupun vaksinasi ini sangat penting untuk kita memulihkan negara tetapi dari sudut SOP kita yang sedia ada seperti penjarakan fizikal, pemakaian pelitup muka dan lain-lain mesti terus ditegaskan dan dikuat kuasa,” katanya.

Mengulas sama ada pandemik Covid-19 akan menjadi endemik berterusan yang memerlukan kepada suntikan penggalak untuk tahun-tahun akan datang, beliau berkata perkara itu masih dalam perhatian berikutan terdapat isu yang tidak diketahui melibatkan perkembangan varian yang membimbangkan (VOC), sama ada ia lebih mengganas dari segi jangkitan, kemasukan ke hospital serta kadar kematian.

Katanya setakat 4 Jun lepas, pihaknya telah melaksanakan 1,076 penjujukan genom untuk mengenal pasti varian yang ada di Malaysia, dan dalam tempoh itu, sebanyak 104 kes varian Beta (B.1.351) dan sembilan kes varian Delta (B.1.617.2) telah dikesan di negara ini.

“Kita akan melaksanakan 3,000 penjujukan genom dalam tempoh tiga bulan lagi untuk kita meningkatkan ‘genomic surveillance’ supaya kita dapat melihat dengan jelas varian mana yang ada di Malaysia.

“Berapa lama keberkesanan vaksin bertahan. Justeru, kita akan terus melakukan ujian serologi bagi memastikan antibodi peneutral masih ada dalam tubuh individu yang divaksinasi berbulan lepas. Sekiranya kita dapati ada pengurangan dari segi antibodi peneutral, kita mungkin akan putuskan untuk beri suntikan penggalak kepada mereka,” katanya.

Sementara itu, menjawab soalan mengenai individu yang sudah mendapatkan suntikan vaksin namun masih lagi menerima tarikh janji temu, Khairy berkata perkara tersebut berlaku disebabkan nama individu terbabit telah disenaraikan dalam ‘manual listing’ dan tidak didaftarkan sebagai orang yang sudah menerima vaksin dalam aplikasi MySejahtera.

Justeru, beliau mengingatkan semua pusat pemberian vaksin (PPV) supaya memastikan maklumat mereka yang sudah divaksinasi dikemas kini dalam aplikasi itu.

Mengulas itu janji temu suntikan di saat akhir pula, Khairy berkata ini disebabkan nama individu terbabit diletakkan dalam senarai menunggu dan dipanggil apabila ada individu yang tidak hadir pada tarikh yang berkenaan.

“Walaupun diberi notis yang singkat, saya harap mereka yang berada dalam senarai menunggu ini dapat hadir untuk mendapatkan vaksin,” katanya.


PRN Johor wajib untuk dimenangi UMNO jika mahu PRU disegerakan

Tidak ada pilihan selain mengecapi kemenangan dalam Pilihan Raya Negeri (PRN) Johor jika UMNO mahu pilihan raya umum (PRU) pula diadakan dengan segera selepas ini.

Menyedari kepentingan PRN Johor dalam memastikan hala tuju dan ke arah mana yang bakal diputuskan UMNO selepas ini, strategi dan kekuatan jentera parti perlu digerakkan pada tahap optimum bagi melihat kemenangan yang besar seperti di Melaka.

Oleh sebab itu, ia tidak menghairankan apabila Presiden UMNO, Datuk Seri Ahmad Zahid Hamidi meletak pelaburan yang tinggi dalam PRN kali ini dengan pelancaran penuh bergaya jentera Barisan Nasional (BN) dimana hampir seluruh ahli parti itu digerakkan ke negeri Selatan tanahair bagi membantu kemenangan mereka.

PRN Johor penting bukan hanya untuk survival UMNO tetapi juga perlawanan hidup dan mati bagi kumpulan kluster mahkamah, sekiranya tidak disegerakan PRU berkemungkinan puluhan pendakwaan yang dibicarakan di mahkamah melibatkan pemimpin kanan UMNO tidak akan dapat diselesaikan.

Malah, berkemungkinan pemimpin utama mereka seperti diketahui umum yang sudah disabitkan kesalahan dan dijatuhkan hukuman akan menghabiskan sisa hidup di sebalik tirai besi.

Lebih membimbangkan, Zahid juga sebenarnya sudah tidak dapat menunggu lebih lama lagi apabila mahkamah sebelum ini mengarahkan dirinya untuk membela diri selepas pihak pendakwaan berjaya menimbulkan kes prima facie bagi semua 47 tuduhan rasuah, pecah amanah dan pengubahan wang haram dana Yayasan Akalbudi.

Keputusan tersebut sangat menimbulkan ketakutan buat Zahid, semestinya beliau tidak mahu lagi nasib yang sama menimpa Datuk Seri Najib Razak juga berlaku terhadapnya.

Bekas Perdana Menteri, Najib kini dalam rayuan terakhir di Mahkamah Persekutuan bersabit kes rasuah dana SRC International Sdn Bhd, jika kalah hukuman penjara akan menantinya.

Jelas sekali, kes-kes mahkamah yang dihadapi pemimpin kanan UMNO ini semakin hampir ke penghakiman dalam masa terdekat dan pada masa sama sama ada secara kebetulan atau disengajakan, pelbagai usaha dan langkah sedang dilakukan bagi membawa negara berdepan satu lagi PRU.

Sumber memberitahu, mesyuarat Majlis Tertinggi (MT) UMNO dan memberi lampu hijau kepada pimpinan parti negeri itu untuk bersiap sedia menghadapi PRN bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Terdapat bantahan daripada beberapa ahli MT berhubung langkah tersebut, namun perkara itu tidak diendahkan Presiden parti memandangkan perkara yang lebih besar sedang dirancang selepas PRN Johor.

“Selepas menang besar PRN Johor sama seperti di Melaka, langkah seterusnya adalah mengadakan PRU.

“Strateginya adalah menunggu sehingga rakan parti yang berada dalam kerajaan menarik sokongan atau pembangkang membatalkan Memorandum Persefahaman (MoU) dengan kerajaan… Apabila ini berlaku, ia mudah untuk menyalahkan pembangkang sebagai punca PRU perlu diadakan dengan segera,” kata sumber.

Alasan sama juga akan diberikan seperti PRN Johor, UMNO akan berkata PRU perlu diadakan demi kestabilan politik sebagai menghalalkan cara, jelas sumber.

Timbalan Presiden UMNO, Datuk Seri Mohamad Hasan berkata keputusan PRN Johor dijangka memberikan impak yang besar terhadap Pilihan Raya Umum ke-15 (PRU-15) yang akan diadakan pada bila-bila masa sahaja.

Beliau berkata justeru itu, kemenangan dalam PRN Johor wajib dicapai, namun BN tidak boleh terlalu selesa berdasarkan kemenangan yang telah dicapai sebelum ini semasa PRN Melaka.

“Setiap pilihan raya berbeza-beza, setiap PRN dan setiap PRU bukan sama. Semua orang hendak lihat kita kalah di Johor.

“Semua parti hendak melihat UMNO yang lahir di Johor…mereka hendak kuburkan kita di negeri lahirnya UMNO. Maka tanggungjawab kita, wajib untuk kita bangkit dan pertahankan,” katanya dipetik laporan Bernama.

Dengan keyakinan yang tinggi dan pelaburan yang besar pada PRN Johor kali ini sama seperti di Melaka, dijangkakan kemenangan mudah bakal diperoleh UMNO memandangkan blok pembangkang yang juga sudah berpecah banyak.

Pertembungan banyak penjuru tidak dapat ditolak pasti akan berlaku pada PRN Johor dengan semua parti bakal bertanding pada PRN kali ini, ia termasuk parti baharu seperti MUDA, Pejuang dan beberapa parti lain yang juga mahu masuk bertanding nanti.


Kes baharu Selangor dekati angka 3,000

Kes baharu Covid-19 dalam tempoh 24 jam sehingga 12 tengah hari tadi merekodkan 6,982 jangkitan menjadikan kumulatif sebanyak 765,949 kes, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau berkata Selangor mengekalkan kes tertinggi dengan 2,907 diikuti Wilayah Persekutuan Kuala Lumpur (637), Negeri Sembilan (606), Johor (517) dan Sarawak (440).


KDNK negara berkembang 5.0 peratus suku pertama, meningkat berbanding 2021

Keluaran Dalam Negara Kasar (KDNK) meningkat 5.0 peratus pada suku pertama tahun ini, prestasi yang lebih baik berbanding suku sama tahun lalu, menurut data terbaharu dikeluarkan Jabatan Perangkaan Malaysia hari ini.

Tahun lalu, KDNK negara mengalami penguncupan 0.5 peratus pada suku sama 2021 susulan penularan pandemik Covid-19 yang memberi kesan besar terhadap kepesatan ekonomi negara.

Bagaimanapun, susulan pelan pemulihan yang dirangka sejak tahun lalu oleh kerajaan ketika berdepan cabaran Covid-19 akhirnya membuahkan hasil dan mula menampakkan kesan positif, ia disokong terutama oleh pengukuhan permintaan domestik.

Ketua Perangkaan Malaysia, Datuk Seri Dr Mohd Uzir Mahidin, berkata prestasi KDNK pada suku tahun pertama 2022 dari segi penawaran adalah dipacu oleh pertumbuhan berterusan sektor perkhidmatan, pembuatan dan pertanian.

Dari segi permintaan pula, beliau berkata, pertumbuhan disokong oleh pengembangan dalam perbelanjaan penggunaan isi rumah dan pemulihan dalam pembentukan modal tetap kasar pada suku tahun ini.

“Daripada kedudukan ekonomi semasa, prestasi ekonomi pada suku tahun pertama 2022 telah melepasi paras suku tahun pertama 2019 sebanyak 5.2 peratus atau RM17.9 bilion,” katanya.

Beliau berkata demikian ketika mengumumkan prestasi ekonomi negara bagi suku pertama tahun 2022 di sini, hari ini.

Gabenor Bank Negara Malaysia, Tan Sri Nor Shamsiah Mohd Yunus turut hadir semasa pembentangan prestasi ekonomi negara dan menyifatkan usaha pemulihan yang dirangka sebelum ini sudah menampakkan hasil.

Nor Shamsiah berkata, pertumbuhan KDNK suku pertama itu disokong terutama oleh permintaan dalam negeri yang bertambah baik apabila kegiatan ekonomi terus kembali normal dengan pelonggaran langkah-langkah pembendungan.

“Keadaan yang bertambah baik ini juga mencerminkan pemulihan pasaran pekerjaan, dengan kadar pengangguran terus menurun kepada 4.1 peratus, di samping sokongan dasar yang berterusan.

“Permintaan luaran yang kukuh berikutan peningkatan kitaran teknologi global yang berterusan juga memberikan sokongan selanjutnya kepada pertumbuhan.

“Dari segi penawaran, sektor perkhidmatan dan perkilangan terus memacu pertumbuhan ekonomi dengan masing-masing berkembang sebanyak 6.5 peratus dan 6.6 peratus.

“Pada asas suku tahunan terlaras secara bermusim, ekonomi berkembang sebanyak 3.9 peratus,” katanya.

Beliau menambah, inflasi keseluruhan menjadi sederhana kepada 2.2 peratus pada suku pertama 2022.

“Hal ini mencerminkan terutama sumbangan lebih kecil daripada kesan asas yang luput daripada harga bahan api runcit yang lebih rendah tahun lalu, selain ketiadaan kesan asas daripada rebat tarif elektrik yang dilaksanakan pada 2020.

“Inflasi teras meningkat kepada 1.7 peratus pada suku itu. Hal ini mencerminkan pelarasan harga berikutan kos yang lebih tinggi serta keadaan permintaan yang bertambah baik, dengan kenaikan harga yang lebih ketara khususnya bagi item makanan disebabkan oleh faktor berkaitan bekalan seperti harga komoditi global lebih tinggi,” katanya.


Jika sekarang pembangkang, Anwar sudah kecam kerajaan umum peruntukan dan projek

Sebelum ini, Datuk Seri Anwar Ibrahim akan menjadi orang pertama yang tidak bersetuju dengan langkah kerajaan mengumumkan peruntukan tambahan dan projek mega terutamanya menjelang pilihan raya bakal diadakan.

Bagaimanapun, seorang peguam, Rafique Rashid berkata selepas menjadi Perdana Menteri (PMX) nampaknya Anwar sendiri menjalankan tadbir urus secara “double standard” apabila mengumumkan peruntukan tambahan dan projek di negeri yang dilawatinya sendiri.

Peguam Rafique Rashid berkata, tindakan terbaru Anwar yang berkongsi kepada rakyat Negeri Sembilan tentang keputusan kerajaan meluluskan peruntukan tambahan berjumlah lebih RM1 bilion di negeri itu hanya membuktikan beliau bersikap “hipokrit”.

Ini termasuklah juga katanya, pengumuman Anwar kepada Pulau Pinang berhubung pelaksanaan Perkhidmatan Transit Aliran Ringan (LRT) di negeri berkenaan dan peruntukan khusus sebanyak RM1.6 bilion kepada negeri Kedah seperti yang diumumkan pada 3 Mei lalu.
“Mengapa saya katakan begitu? Kerana sebelum (Anwar) menjadi perdana menteri beliau menyatakan dengan jelas bahawa beliau akan memastikan tata kelola cara pengurusan dan pentadbiran akan mengikut undang-undang.

“Kedua, tidak akan menyalahgunakan peruntukan kerajaan untuk kejayaan politik,” katanya dipetik laporan MalaysiaNow.

Pada masa yang sama, Rafique menegaskan setiap pengumuman yang dibuat oleh Anwar itu tidak boleh dielakkan dengan situasi politik semasa yang bakal menyaksikan Pilihan Raya Negeri (PRN) di enam buah negeri.

Kini, Anwar dengan jenama pentadbirannya “Kerajaan Madani” sedang aktif menjelajah ke setiap negeri yang bakal berdepan PRN dengan menganjurkan rumah terbuka mega dengan sasaran lebih 10,000 hadirin di setiap majlis yang dianjurkan.

Seterusnya, Anwar akan melawat Kelantan (12 Mei), Terengganu (13 Mei) dan Selangor (14 Mei).

Untuk rekod, bagi semua pengumuman peruntukan dan projek mega yang diumumkan oleh Anwar disebutkan ketika beliau melawati negeri-negeri sempena penganjuran rumah terbuka kerajaannya.

Pada 7 Mei, Anwar ke Negeri Sembilan memberitahu keseluruhan jumlah peruntukan pembangunan disediakan kerajaan pusat khusus kepada negeri itu bagi 2023 adalah berjumlah RM1.27 bilion.

Sementara itu di Pulau Pinang, Anwar berkata kerajaannya akan menambah dana dalam satu skim yang besar untuk melaksanakan perkhidmatan LRT di negeri tersebut dan bakal mengadakan satu mesyuarat bersama kerajaan negeri untuk membincangkan perkara tersebut dalam tempoh satu hingga dua minggu lagi.

Manakala di Kedah, Anwar menegaskan pihaknya akan menyalurkan dana sebanyak RM1.6 bilion untuk membangunkan negeri itu khususnya tambah baik bekalan air di beberapa daerah.

Pada Januari lalu, Anwar berikrar tidak akan meneruskan amalan kerajaan terdahulu yang disifatkannya selalu mengumumkan projek-projek pembangunan ketika melakukan lawatan di negeri-negeri terutama ketika menjelang pilihan raya.

Mengulas lanjut, Rafique turut mempersoalkan tindakan tersebut dengan mengatakan sekiranya Anwar belum menjawat jawatan perdana menteri sudah pasti beliau akan menjadi individu pertama yang menyelar para pemimpin politik lawan yang membuat pengumuman yang sama sedemikian.

“Tapi bila beliau berada dalam kuasa, beliau pula yang lakukan perkara itu. Sebab itu saya katakan beliau seorang yang hipokrit.

“Berlainan sungguh, untuk beliau boleh tapi untuk orang lain tidak boleh,” ujarnya lagi.

Untuk rekod, enam Pilihan Raya Negeri (PRN) juga bakal diadakan tidak lama lagi dan Anwar dilihat memerlukan kemenangan di semua negeri tersebut jika mahu terus kekal menjadi Perdana Menteri.


Warisan tanding 5 Parlimen Kedah

Parti Warisan Sabah (Warisan) mengenal pasti lima kawasan Parlimen untuk ditandingi parti itu pada Pilihan Raya Umum Ke-15 (PRU-15), kata Pengerusi Warisan Kedah, Datuk Fadzil Hanafi.

Lima kawasan Parlimen itu ialah Alor Setar, Pokok Sena, Sungai Petani, Merbok dan Padang Serai, katanya menurut Utusan.

Beliau berkata senarai nama individu yang dirasakan layak untuk bertanding di kawasan tersebut juga sudah dihantar kepada Presiden Warisan Datuk Seri Mohd Shafie Apdal untuk dinilai.

“Bagi setiap kawasan parlimen itu, kami cuma menghantar satu nama kepada Presiden untuk dinilai. Selebihnya terpulang kepada penilaian Presiden sama ada calon tersebut layak atau perlu digantikan dengan individu lain.

“Dalam mengangkat calon, kita bukan utamakan golongan profesional, bergelar atau berpangkat semata-mata, sebaliknya Warisan Kedah mengutamakan calon yang mudah diterima rakyat serta rajin turun padang,” kata hari ini.


Rafizi takut jawab isu ‘terowong Guan Eng’, tapi sibuk isu lain

Sudah lebih dua bulan Rafizi Ramli berjanji untuk menjawab cabaran dibuat Ahli Majlis Tertinggi UMNO Datuk Puad Zarkashi, namun sehingga sekarang Timbalan Presiden PKR itu masih berdiam diri.

“Pada 3 September 2022 Rafizi kata, dia akan jawab cabaran saya mengenai isu terowong Pulau Pinang yang masih ghaib hingga ke hari ini,” kata Puad memberi peringatan kata calon Pakatan Harapan Parlimen Pandan bagi Pilihan Raya Umum Ke-15 (PRU-15) hari ini.

Menurutnya sejak berjanji menjawab persoalan itu hingga sekarang Rafizi masih berdiam, malah sebelum ini dengan angkuh berkata beliau mendapat bola tanggung.

“Sekarang sudah masuk dua bulan. Masih tak jawab juga. Dia dengan angkuh kata, saya bagi bola tanggung. Jawablah. Dia sibuk isu LCS (kapal tempur pesisir pantai) yang tidak laku di PRU-15 ini.

Puad yang juga Speaker Dewan Undangan Negeri Johor berkata walaupun Pengerusi DAP, Lim Guan Eng sudah didakwa, tetapi rakyat ingin tahu bagaimana terowong itu ghaib.

“Projek kapal LCS lewat Rafizi bising. Terowong ghaib dia senyap. Penghantaran kapal pertama lewat dari tarikh asal pada April 2019.

“Kelewatan itu tambah parah kerana projek itu dibekukan oleh Kerajaan PH. Tetapi LCS tidak ghaib macam terowong,” kata Puas lagi.

Rafizi sebelum ini menggunakan pelbagai taktik, termasuk bermain ‘politik persepsi’ dalam membuat tuduhan terhadap pemimpin parti lawan supaya rakyat mempercayai apa yang didedahkannya.

Bagaimanapun, apa yang didedahkannya hanya ‘cakap kosong’ yang sekadar digunakan untuk menarik perhatian pengundi menyokong PH dan dirinya.

Rafizi juga sebelum ini gagal menjelaskan secara tuntas beberapa persoalan yang dibangkitkan berhubung kekayaannya yang mencecah lebih RM18.8 juta, sedangkan hanya baharu beberapa tahun menceburi perniagaan dan politik.

Difahamkan, Suruhanjaya Pencegahan Rasuah Malaysia (SPRM) telah membuka kertas siasatan untuk menyiasat Rafizi, yang kemungkinan terlibat dalam aktiviti pengubahan wang haram.


Zahid bawa agenda peribadi bukan parti semasa bertemu Agong, kata Nazri

Presiden UMNO Datuk Seri Ahmad Zahid Hamidi dibidas rakan pemimpin senior dalam parti, Datuk Seri Nazri Aziz kerana membawa agenda peribadinya semasa pertemuan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini.

Ahli Parlimen Padang Rengas tersebut mendedahkan Zahid tidak pernah memanggilnya atau mana-mana Ahli Parlimen (MP) UMNO lain untuk dirunding terlebih dahulu dan duduk semeja bagi membincangkan berhubung hala tuju yang ingin dipersembahkan kepada Tuanku.

“Saya sebagai Ahli Parlimen UMNO saya tidak pernah dirunding macam sekarang, kata nak jumpa Agong atau apa sahaja sepatutnya kita duduklah berbincang nak hala tuju… ini tidak,” katanya kepada Agenda Daily.

Nazri yang juga bekas Ahli Majlis Tertinggi UMNO itu berkata mengetahui berhubung jemputan Agong kepada ketua-ketua parti itu tetapi Zahid tidak pula memanggil MP UMNO yang lain untuk berbincang, sebaliknya membuat keputusan secara bersendirian.

“Kena panggil kita mana boleh buat keputusan sorang-sorang, dia sekarang ini kena panggil Ahli Parlimen… kenapa takut nak panggil.

“Panggil bincang ini waktunya Zahid tak pernah panggil kita dengar Tuanku hendak jumpa ketua parti tapi dia tak pernah panggil kita nak tanya apa yang patut dibuat,” ujarnya lagi.

Zahid selepas pertemuan menghadap Agong pada Jumaat lalu berkata UMNO mengambil pendirian agar darurat yang sedang berkuat kuasa sekarang ditamatkan selepas 1 Ogos dan sidang Parlimen dapat diteruskan seperti biasa.

Bagaimanapun, Nazri menyifatkan keputusan tersebut dibuat Zahid secara bersendirian dan menegaskan pandangan peribadi tidak semestinya mewakili pendirian sesebuah parti, malahan sebarang ketetapan perlu melibatkan semua MP UMNO.

“Jadi sekarang ini Presiden bertindak sendirian… saya tak dipanggil, dia tak boleh buat pendirian sendiri… pandangan dia tak mewakili parti… tak boleh dia kena panggil kita,” katanya.

UMNO dilihat senada dengan pendirian blok pembangkang, Pakatan Harapan selepas menghadap Agong yang juga membuat gesaan sama untuk tidak menyambung Darurat pada 1 Ogos dan mendesak supaya sidang Parlimen dibuat.

“UMNO berpendapat Parlimen amat penting sebagai platform rasmi menyuarakan suara hati rakyat berkenaan dengan kepentingan mereka,” kata Zahid dipetik sebaik selepas menghadap Agong di Istana Negara.


16 kluster baharu Covid-19 dikesan hari ini, 194 pesakit di ICU

Kementerian Kesihatan (KKM) memaklumkan jumlah kluster Covid-19 di seluruh negara yang aktif hari ini meningkat kepada 444 berbanding 435 yang dilaporkan setakat semalam.

Ketua Pengarah Kesihatan Tan Sri Dr Noor Hisham Abdullah berkata ia susulan 16 lagi kluster baharu dikesan dalam tempoh 24 jam hingga 12 tengah hari tadi, menjadikan keseluruhannya 6,629 kluster sejak awal 2020 lalu, dengan 6,185 telah ditamatkan.

Maklumat lanjut berkaitan kluster baharu itu akan dikemas kini dalam laman sesawang KKM, Covidnow, selepas tengah malam ini.

Beliau berkata dalam tempoh itu juga seramai 7,584 pesakit telah sembuh menjadikan kumulatif kes pulih sebanyak 2,868,538 kes atau 93.0 peratus daripada 3,083,683 kumulatif kes positif.

Dalam tempoh sama, 80 kes import dikesan melibatkan 30 warganegara dan 50 bukan warganegara, sementara 22,053 kes lagi adalah penularan tempatan yang turut membabitkan 449 rakyat asing, katanya.

Sehingga kini, Dr Noor Hisham berkata, seramai 194 pesakit dirawat di unit rawatan rapi (ICU), dengan 120 daripadanya memerlukan alat bantuan pernafasan.

Beliau juga memaklumkan daripada 22,133 kes yang dilaporkan hari ini, 146 atau 0.66 peratus adalah pesakit kategori 3, 4, dan 5, manakala 21,987 kes (99.34 peratus) adalah kategori 1 dan 2.

Bagi kes kategori 3, 4 dan 5 yang dilaporkan hari ini, 30 kes atau 20.6 peratus adalah individu yang tidak divaksinasi atau yang belum lengkap divaksinasi, dan 79 kes atau 54.1 peratus telah menerima dua dos vaksin Covid-19 namun belum menerima dos penggalak. Kumpulan ini berisiko kerana kemungkinan tahap imuniti telah menurun.

Menurutnya sebanyak 58 kes atau 39.7 peratus kategori 3, 4 dan 5 itu melibatkan individu berumur 60 tahun dan ke atas, manakala 46 (31.5%) kes mempunyai penyakit komorbid, dan satu kes melibatkan ibu mengandung.

Dr Noor Hisham berkata 15 kes lagi pesakit kategori berkenaan telah meninggal dunia dengan dua daripadanya adalah kes ‘brought in death’ (BID).

Beliau turut menjelaskan bahawa walaupun ketika kes diuji dan baharu didiagnosa kebanyakan pesakit adalah pada kategori yang rendah, namun dalam hari-hari berikutnya ada kes yang boleh merosot ke kategori yang lebih tinggi atau sebaliknya, lalu dimasukkan ke hospital.

“Sehingga 15 Februari 2022, kes baharu Covid-19 yang dimasukkan ke hospital adalah 1,432 kes. Daripada 1,432 kes ini, 505 atau 35.3 peratus adalah kategori 3, 4, dan 5, dan 927 kes (64.7 peratus) lagi adalah terdiri daripada kategori 1 dan 2.

“25 kes baharu telah dimasukkan ke ICU dan 1407 kes baharu telah ditempatkan di katil biasa. Pada yang sama, 984 kes COVID-19 telah didiscaj daripada ICU dan katil biasa di hospital,” katanya.


81.5 peratus populasi dewasa sudah terima dos pertama vaksin Covid-19

Sebanyak 61.1 peratus atau 14,297,962 daripada populasi dewasa Malaysia telah melengkapkan suntikan vaksin Covid-19 masing-masing, manakala 81.5 peratus atau 19,090,140 lagi menerima sekurang-kurangnnya satu dos suntikan.

Data Jawatankuasa Khas Jaminan Akses Bekalan Vaksin Covid-19 (JKJAV) hari ini juga menunjukkan sejak Program Imunisasi Covid-19 Kebangsaan (PICK) dilancarkan Februari lalu hingga semalam, lebih 33.38 juta dos vaksin telah diberikan.

Dari segi populasi keseluruhan Malaysia, sebanyak 58.5 peratus individu telah menerima sekurang-kurangnya satu dos suntikan vaksin Covid-19, manakala 64 peratus lagi melengkapkan suntikan masing-masing.

Labuan mendahului negeri-negeri lain dengan merekodkan 93.1 peratus daripada populasi dewasanya melengkapkan dos masing-masing, manakala 101.6 peratus menerima sekurang-kurangnya satu dos.

Ini diikuti 88.7 peratus daripada populasi dewasa Lembah Klang, merangkumi Selangor, Kuala Lumpur dan Putrajaya, yang telah melengkapkan dos masing-masing.

Menurut JKJAV, peratusan melebihi 100% disebabkan statistik kependudukan daripada Jabatan Perangkaan Malaysia tidak mengambil kira perubahan populasi sejak banci akhir dan penduduk tanpa dokumen, serta vaksinasi kepada individu tanpa dokumen dan bukan pemastautin.

Semalam sahaja, sebanyak 344,900 dos vaksin Covid-19 diberikan di seluruh negara, membabitkan 141,492 dos pertama dan 202,408 penerima dos kedua.


Individu doa kematian Hadi dan Dr M tiada kaitan dengan saya: Shamsul Iskandar

Datuk Seri Shamsul Iskandar Mohd Akin menjelaskan Zaki Yamani yang membuat ciapan di Twitter memohon doa kematian Tan Sri Abdul Hadi Awang yang dirawat di hospital baru-baru tiada kaitan dengan dirinya dan berkhidmat di Pejabat Perdana Menteri (PMO).

Setiausaha Politik Kanan PMX itu berkata walaupun Zaki pernah berkhidmat sebagai Setiausaha Angkatan Muda (AMK) pada 2007, bagaimanapun ia tidak bermakna individu tersebut mempunyai kaitan dengan dirinya pada masa kini.

“Pertama sekali, saya menggesa portal berita MalaysiaNow menarik balik dakwaan mengenai kaitan individu tersebut dengan saya mahupun institusi Pejabat Perdana Menteri secara keseluruhannya.

“Meskipun beliau pernah berkhidmat selaku Setiausaha AMK PKR sewaktu saya memimpin AMK pada 2007 yang lampau, itu tidak membawa sebarang perkaitan atau makna pada masa kini dalam mana-mana kapasiti rasmi.

“Oleh itu, dakwaan mengenai perkaitan itu adalah sangat tidak wajar untuk dipolemikkan tanpa asas yang jelas,” katanya dalam satu kenyataan hari ini.

Kenyataan itu merujuk kepada seorang pengguna Twitter @Zaki_Yamani_ yang didakwa ada kaitan dengan Shamsul Iskandar yang bertindak memuatnaik hantaran di platform berkenaan, meminta agar nyawa Presiden PAS diambil supaya ‘kerosakan’ yang dibuat dapat dihentikan selepas dilaporkan keadaan kesihatannya merosot.

Pengguna Twitter itu juga menulis perkara sama terhadap bekas Perdana Menteri, Tun Dr Mahathir Mohamad.

PMX, Datuk Seri Anwar Ibrahim hari ini yang kesal dengan perbuatan sedemikian, turut mengarahkan individu terbabit yang dipercayai penyokong partinya memohon maaf atas ciapan berhubung keadaan kesihatan Hadi yang merosot dan sedang menerima rawatan di hospital.

Menyatakan pendiriannya, Shamsul Iskandar menegaskan beliau senada dengan ketegasan Perdana Menteri yang mahu Zaki bertanggungjawab atas kenyataan di platform media sosial itu.


Ku Li kritik keputusan UMNO pilih Ismail Sabri jadi ‘poster boy’ yang tiada aura

Langkah UMNO membuat keputusan untuk meletak Naib Presidennya, Datuk Seri Ismail Sabri Yaakob sebagai “poster boy” pada pilihan raya umum ke-15 (PRU-15) menerima kritikan Ahli Parlimen Gua Musang, Tengku Razaleigh Hamzah yang menyifatkan ia sebagai tidak wajar.

Veteran UMNO atau dikenali Ku Li itu berkata langkah UMNO menamakan Ismail Sabri sebagai calon Perdana Menteri jika memenangi PRU-15 dilihat tidak mampu kemenangan Barisan Nasional (BN) kerana dakwanya tidak mempunyai aura yang boleh menarik sokongan orang ramai.

“Apabila keputusan diumumkan Datuk Seri Ismail Sabri dipilih sebagai ‘poster boy’ untuk memimpin kempen UMNO dalam pilihan raya yang akan datang, kita harap sekurang-kurangnya orang di peringkat presiden ataupun orang yang mempunyai aura yang boleh membawa obor perjuangan UMNO.

“Supaya dapat menarik perhatian orang ramai dengan program yang agak menarik boleh memberi sensation kepada apa yang nak diperjuangkan oleh UMNO.

“Tetapi di sebaliknya. Nampaknya apa (poster boy) yang di ditonjolkan oleh UMNO menerusi keputusan Majlis Tertinggi itu tidaklah sebagaimana yang diharapkan,” katanya dipetik dalam satu wawancara di saluran Youtube, Politik Kini.

Untuk rekod, MT UMNO membuat keputusan pada 14 April lalu dengan menamakan Ismail Sabri sebagai “poster boy” parti dalam PRU-15 nanti.

Menurutnya, UMNO memerlukan seorang tokoh yang dapat menjadi ikon atau idola kepada rakyat untuk membawa kemenangan BN pada PRU-15 tetapi sebaliknya yang berlaku kini apabila rakyat seakan tidak berminat dengan “poster boy” tersebut.

“Jadi itu sebab lah sambutan di peringkat bawah dingin. Tak ada siapa notice of the keputusan. Bagi saya itu keputusan parti, kita hormatlah tetapi apakan daya kalau kita nak hadapi pilihan raya dengan keputusan-keputusan seumpama ini.

“Kita nak seseorang yang mempunyai yang mempunyai ikonik potensi yang boleh menjadi idola lebih-lebih lagi kepada pengundi-pengundi baru… yang boleh bawa idea idea yang bernas yang boleh mengubah keadaan,” katanya lagi.

Dalam keadaan ketaktentuan ekonomi dan politik yang tidak stabil ketika ini, Tengku Razaleigh berkata negara memerlukan seorang yang mempunyai tokoh kepimpinan untuk membawa negara keluar daripada krisis.

“The problem yang kita hadapi di Malaysia ini bukan soal Mr A ganti Mr B atau B ganti Mr C atau Mr Z.

“Kita nak leadership, krisis yang besar bukan krisis ekonomi, bukan krisis sosial, bukan krisis kerana pandemik Covid-19… Banyak orang beritahu saya dan saya setuju ialah kerana leadership krisis yang kita hadapi,” ujarnya lagi.

Isu kepimpinan negara penting menurut Tengku Razaleigh kerana ia akan dapat dijadikan idola orang ramai serta disanjung rakyat, malah juga di mata dunia.

“Tetapi kita nak supaya dia (Perdana Menteri) ini menjadi idola, idaman orang ramai dan orang yang disanjung oleh rakyat… apatah lagi luar negara, kita mahu permodal-permodal dan pemimpin luar negara juga menghormati pemilihan yang dibuat oleh kita. That is leadership,” ujarnya lagi.

Dalam pada itu, pentadbiran diterajui Ismail Sabri kini bukan sahaja berdepan asakan daripada Presiden UMNO, Datuk Seri Ahmad Zahid Hamidi supaya PRU-15 disegerakan tetapi keadaan ekonomi negara juga dalam keadaan tidak menentu ekoran kejatuhan mata wang ringgit terburuk bagi tempoh 24 tahun.


‘Saya dah lama dalam politik sebab itu cabar SPRM siasat dana’

Presiden Bersatu, Tan Sri Muhyiddin Yassin berkata beliau telah lama berkecimpung dengan dunia politik dan yakin parti-parti politik di negara ini mendapat bantuan daripada badan korporat, individi dan mungkin juga dari luar negara.

Disebabkan itu, beliau dengan tegas berkata bahawa tidak ada mana-mana parti politik di Malaysia yang mampu membiayai parti menggunakan dana sendiri, sebaliknya memerlukan sumbangan swasta atau individu.

Mengenai cabaran awalnya kepada Suruhanjaya Pencegahan Rasuah Malaysia (SPRM) supaya menyiasat punca dana diberikan kepada PKR dan UMNO, beliau mengingatkan bahawa “saya sudah sekian lama dalam politik”.

“Jadi, apabila kata parti mencari duit sendiri, saya yakin ia mendapat sokongan pemberian daripada pihak badan korporat, individu tertentu dan kemungkinan besar sumbangan dari luar negara.

“Jika berani tunjuklah kerana ketika ini pertuduhan seolah-olah kita (Bersatu) sahaja yang lakukan. Jika ada syarikat untung berbilion ringgit, tak apalah tetapi saya jamin ia tiada.

“UMNO dulu ada syarikat, tetapi sekarang pun entah ke mana. Jika mahu tahu kedudukan sebenar, siasatan dan ia terserah kepada SPRM,” katanya pada sidang media selepas ucapan penggulungan Perhimpunan Agung Tahunan (PAT) Bersatu di Menara PGRM di ibu negara hari ini (Ahad, 12 Mac 2023).

Terdahulu, dalam ucapan dasarnya pada PAT itu, Muhyiddin yang juga bekas Perdana Menteri mencabar SPRM – agensi yang bermotokan Bebas, Telus, Profesional – supaya menyiasat Datuk Seri Anwar Ibrahim dan Datuk Seri Ahmad Zahid Hamidi, berhubung punca pendapatan PKR dan UMNO.

“Mereka berdua (Anwar dan Zahid) adalah Presiden PKR dan Presiden UMNO,” katanya yang kini berdepan pendakwaan terpilih bermotifkan politik kerana dituduh menerima rasuah dan menyalahgunakan kuasa.

“Saya hendak cabar SPRM supaya siasatlah Anwar Ibrahim dan Zahid Hamidi. Siasatlah dari mana punca pendapatan PKR dan UMNO. Tidakkah mereka juga menerima dana politik daripada ahli-ahli perniagaan?

“Sebelum PRU-15, UMNO adalah parti utama dalam Kerajaan Persekutuan. Perdana Menteri daripada UMNO. Parti itu juga mengetuai Kerajaan Negeri Perlis, Perak, Pahang, Melaka dan Johor. Adakah UMNO tidak menerima sumbangan dana politik daripada ahli-ahli perniagaan?,” soal beliau.

Bekas PM cabar SPRM siasat Anwar, Zahid, bukan sasarkan Bersatu saja


Tommy didakwa guna RM3.5 juta dana awam lantik peguam luar

Bekas Peguam Negara (AG) Tan Sri Tommy Thomas dilapor membelanjakan kira-kira RM3.5 juta wang awam untuk melantik peguam luar, termasuk bekas rakan kongsinya, bagi pihak Jabatan Peguam Negara (AGC), kata laporan pasukan petugas khas yang menyiasat bukunya yang didedahkan baru-baru ini.

Laporan itu juga menyatakan bahawa walaupun Tommy mempunyai hak untuk mendapatkan peguam luar bagi mewakili AGC, beliau mengetepikan Timbalan Pendakwa Raya (DPP) yang boleh menangani kes-kes di mahkamah..

Laporan itu menambah bahawa sepanjang tempoh perkhidmatannya beliau melantik 14 peguam luar, namun Tommy tidak memberikan alasan beliau bertindak demikian.

“Jumlah yang dibelanjakan untuk peguam luar ketika beliau berkhidmat sebagai AG adalah berjumlah RM3,534,892.20,” kata laporan itu sambil menambah bahawa semua tuntutan itu diluluskan oleh Tommy sebagai Pegawai Pengawal.

“Walaupun Tommy mematuhi peraturan kerajaan dalam pelantikan peguam luar, persoalan keperluan untuk berbuat demikian tidak pernah dijawab,” kata laporan itu.

Satu daripada tindakan sedemikian ialah pelantikan bekas rakan kongsinya Ganesan Nethi ke dalam kes Goldman Sachs, di mana pasukan petugas khas berpandangan bahawa terdapat konflik kepentingan.

Laporan itu menyatakan bahawa Tommy melantik Ganesan untuk kes Goldman Sachs atas kepakarannya, tetapi butiran mengenai pelantikan dan pembayaran, jika sama sekali, memerlukan siasatan, kerana Ganesan didakwa mungkin mendapat manfaat melalui “ganjaran tidak ketara”.

“Pasukan petugas khas, tidak dapat mengesahkan bahawa pelantikan Ganesan, bekas rakan kongsi Tommy, dibuat secara telus,” kata laporan itu.

Pasukan petugas khas itu kemudian mencadangkan Suruhanjaya Pencegahan Rasuah Malaysia (SPRM) menyiasat pelantikan Ganesan untuk melihat sama ada terdapat konflik kepentingan.

Satu lagi kes ialah pelantikan Raj Navaratnam dan Lim Cheng Bock dalam kes Suria Strategic Energy Resources Sdn Bhd (SSER).

“Tommy hanya menyebut bahawa pelantikan peguam luar dalam kes SSER adalah kerana Raj Navaratnam adalah pakar timbang tara dan pertikaian antarabangsa, manakala Lim Cheng Bock ialah peguam komersial yang mempunyai pengalaman dan kepakaran yang luas,” kata laporan itu.

Pasukan petugas khas itu juga berkata bahawa bekas AG berkenaan telah melampaui kuasanya dalam cabaran undang-undang Malaysia terhadap peraturan diskriminasi Kesatuan Eropah dalam kes minyak sawit Malaysia.

Laporan itu berkata AG ketika itu telah mengetepikan kementerian yang bertanggungjawab terhadap industri sawit dan gagal mengambil kira nasihat daripada penjawat awamnya.

“….Tommy memutuskan bersedia untuk kes EU (Kesatuan Eropah) secara berbeza. Pada asasnya, dengan sedikit atau tiada input daripada kementerian dan badan berkanunnya,” dakwa laporan pasukan petugas khas itu.

Tommy didakwa telah melantik lima peguam dari Majlis Peguam Malaysia yang tidak mempunyai sebarang pengalaman dalam menangani sama ada undang-undang EU atau bertindak melakukan cabaran undang-undang kepada WTO (Pertubuhan Perdagangan Dunia). Kelima-lima mereka juga tidak terlibat dalam sebarang proses perundingan di bawah EU.

Dengan berbuat demikian, Tommy sama ada mengetepikan atau menolak, firma peguam di Brussels, Belgium, yang telah dilantik oleh kementerian.

Beliau seterusnya melantik Peguam Diraja Toby Landau untuk kes itu, walaupun menyatakan sebelum ini bahawa “kos yang terlalu tinggi untuk tuntutan peguam asing adalah faktor yang relevan”.

Tommy mempertahankan pelantikannya terhadap lima peguam tempatan terhadap firma asing yang dilantik oleh kementerian dengan berkata “seseorang tidak yakin dengan kesetiaan mereka kepada tujuan negara”.

Landau, menurut laporan pasukan petugas khas, tidak mempunyai rekod prestasi mengendalikan penyelesaian pertikaian perdagangan di WTO.

“Semua peguam luar yang dilantik oleh Tommy berhenti bertindak untuk Malaysia sebaik sahaja beliau meletak jawatan sebagai AG dan yuran yang ditanggung untuk mengupah mereka adalah pembaziran dana awam, terutama kerana kerja atau pendapat itu nampaknya tidak berguna dalam penyerahan kes Malaysia kepada WTO,” kata laporan itu.

Pasukan petugas khas itu dipengerusikan oleh penasihat undang-undang Sarawak Datuk Seri Fong Joo Chung, dan mempunyai tujuh anggota lain dilantik atas kepakaran mereka dalam pelbagai bidang.

Laporan itu dinyahklasifikasikan oleh kerajaan dan diterbitkan semalam (21 Oktober 2022) di laman web Bahagian Hal Ehwal Undang-undang Jabatan Perdana Menteri.

Diterbitkan tahun lalu, buku Tommy “My Story: Justice In The Wilderness” dikritik pelbagai pihak termasuk AGC dan beberapa ahli politik kerana didakwa mengandungi unsur hasutan, penghinaan dan fitnah.


Shahidan lapor polis, risalah palsu dakwa dia calon BN

Setelah mengetepikan veteran politik Barisan Nasional (BN) Datuk Seri Shahidan Kassim daripada bertanding dalam Pilihan Raya Umum Ke-15 (PRU-15), pihak tertentu dipercayai penyokong parti itu mengedar risalah palsu mengatakan bekas Ahli Parlimen Arau itu adalah calon BN.

Untuk rekod, Shahidan yang juga penyandang kerusi Parlimen itu kini bertanding atas tiket Perikatan Nasional di Parlimen Arau, setelah digugurkan oleh BN.

Menyedari, taktik itu serta pengedaran risalah palsu beberapa jam sebelum hari pengundian esok (Sabtu, 19 November 2022) mengatakan beliau adalah calon BN, Shahidan yang juga bekas Menteri Besar Perlis, hari ini membuat laporan polis.

Risalah palsu yang turut tersebar dalam media sosial, mengajak orang ramai mengundi BN.

Wakil calon Perikatan Nasional Arau, Mohd Faizal Mohd Arif, berkata laporan polis dibuat kerana melihat edaran risalah itu sebagai tindakan yang boleh mengelirukan pengundi di kawasan Parlimen berkenaan.

“Pada mulanya saya menerima satu pesanan WhatsApps dalam satu group Arau yang memaklumkan terdapat beberapa risalah yang telah tersebar luas di kawasan Parlimen Arau.

“Pada risalah itu tertera yang kononnya Shahidan akan bertanding bagi Parlimen Arau atas tiket BN dan tertera marilah bersama-sama kita mengundi BN,” katanya.

Sementara itu memetik Bernama, Ketua Polis Daerah Arau, Superintendan Ahmad Mohsin Md Rodi, berkata siasatan lanjut sedang dijalankan.

Shahidan berkata orang ramai boleh mendapatkan maklumat sebenar melalui Facebook beliau.


Berkali-kali menipu, Zahid masih gesa supaya percaya kepada ceritanya

Presiden UMNO, Datuk Seri Ahmad Zahid Hamidi yang berdepan defisit kepercayaan kerana dituduh penipu menggesa supaya ahli-ahli parti jangan percaya berita yang didakwa ‘sumber UMNO’.

Berkali-kali Zahid ditangkap menipu sehingga hilang kredibilitinya kini mahu orang ramai lebih mempercayainya dan berhati-hati dalam menilai laporan berita yang disiarkan dalam media.

Untuk rekod, pemimpin senior parti, Datuk Seri Nazri Aziz membidas Zahid sebagai seorang penipu besar ia selepas berkali-kali menipu ahli-ahli UMNO dan tidak berani berdepan dengan Ahli-Ahli Parlimen (MP) untuk menjawab setiap tuduhan terhadap dirinya.

“Bagaimanapun kebelakangan ini banyak berita membabitkan Presiden UMNO ditulis berdasarkan dakwaan ‘sumber UMNO’.

“Kita wajar berhati-hati dalam menilai berita yang menggunakan maklumat diberi oleh individu “anonymous”.

“Apakah tujuannya, motifnya, agendanya, kejujuran atau muslihatnya? Berkepentingan tertentu, bias atau mahu mengelirukan?” katanya dalam satu kenyataan.

MP Padang Rengas, Nazri berkata Zahid sudah berkali-kali ditangkap menipu, ia berhubung suratnya yang dihantar kepada Istana Negara dan juga klip audio mesra dengan Ketua Pembangkang Datuk Seri Anwar Ibrahim.

Zahid pada awalnya menafikan, tetapi ia kemudiaan disahkan ketulenan surat serta klip audio tersebut.

14 MP UMNO diketuai Zahid sedang merancang bersama blok pembangkang diketuai Anwar, serta parti kecil lain yang cuba menumbangkan kerajaan Perikatan Nasional (PN) pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Terkejut kes baharu Covid-19 di Perlis semalam 405 dilapor COVIDNOW

Jumlah jangkitan Covid-19 dalam tempoh 24 jam di Perlis semalam, 13 Oktober 2021 seperti dilaporkan Kementerian Kesihatan menerusi laman sesawangnya COVIDNOW, mengejutkan apabila merekodkan 405 kes baharu, termasuk satu kes import.

Untuk rekod, jumlah jangkitan harian tertinggi pernah dilaporkan di seluruh Perlis adalah pada 7 Oktober lalu iaitu sebanyak 200 kes.

Pada masa sama, statistik COVIDNOW yang dikemas kini jam 6.20 pagi tadi juga menunjukkan angka meragukan bagi jumlah kes di Pulau Pinang bagi tempoh itu apabila hanya mencatat 32 kes baharu semalam.

Bagaimanapun, semakan Agenda Daily daripada laporan kes harian yang disediakan oleh Jabatan Kesihatan Negeri-Negeri menunjukkan perbezaan ketara jumlah kes baharu bagi kedua-dua negeri itu, berbanding dilaporkan COVIDNOW.

Jabatan Kesihatan Negeri Perlis dalam laporannya petang semalam merekodkan 32 kes baharu, manakala Jabatan Kesihatan Negeri Pulau Pinang pula mencatatkan jumlah kes baharu sebanyak 474 kes.

Selain itu statistik COVIDNOW menunjukkan jumlah jangkitan baharu di Pahang semalam sebanyak 474 kes, termasuk satu kes import, sementara Jabatan Kesihatan Negeri Pahang merekodkan hanya 342 kes sahaja.

Demikian juga semakan ke atas kes baharu yang dilaporkan di Perak di mana Jabatan Kesihatan Negeri merekodkan 405 jangkitan baharu, manakala COVIDNOW mencatatkan 474 kes baharu, termasuk satu kes import.

Bagaimanapun, data bagi negeri-negeri lain yang ditunjukkan COVIDNOW adalah sama dengan yang dilaporkan oleh Jabatan Kesihatan Negeri.

Jumlah keseluruhan jangkitan baharu bagi laporan yang dikeluarkan Jabatan Kesihatan Negeri-Negeri dan COVIDNOW juga kekal pada 7,950 kes semalam.

Terdahulu, Agenda Daily melaporkan pecahan kes jangkitan harian mengikut negeri yang dikeluarkan Jabatan Kesihatan setiap negeri pada jam 9.52 malam tadi. Baca di sini

Laman sesawang COVIDNOW diperkenalkan KKM pada 9 September lalu memperincikan semua kes berkaitan Covid-19 bagi menggantikan amalan memberi laporan secara harian. Laman itu dikemas kini menjelang tengah malam setiap hari bagi kes yang berlaku sehari sebelumnya.

Menteri Kesihatan, Khairy Jamaluddin berkata pelaksanaan laman web baharu itu bagi membolehkan pembabitan secara menyeluruh masyarakat dengan pemahaman yang tepat mengenai situasi semasa jangkitan Covid-19 dalam negara.

Perbezaan laporan antara laman sesawang rasmi Kementerian Kesihatan – COVIDNOW – dan laporan dikeluarkan Jabatan Kesihatan Negeri.

Sementara itu, KKM turut melaporkan 68 lagi pesakit meninggal dunia akibat Covid-19 dalam tempoh 24 jam semalam, menjadikan kumulatif sejak awal tahun lalu kepada 27,593 kes kematian.

Sarawak merekodkan jumlah kematian tertinggi seramai 16 pesakit diikuti Johor (sembilan); Perak (lapan); masing-masing enam di Kelantan dan Sabah; Terengganu (empat); masing-masing tiga di Melaka, Pahang, Perlis, Pulau Pinang, dan Selangor; dan masing-masing dua di Kedah dan Negeri Sembilan.

Tiada kes kematian dilaporkan di Kuala Lumpur, Labuan dan Putrajaya.

Pada masa sama, KKM melaporkan kes aktif Covid-19 semalam turun sebanyak 2,950 kes menjadi 106,047 kes berbanding 108,997 yang dilaporkan pada Selasa dan 112,379 kes pada Isnin.

Daripada jumlah itu, 82,634 pesakit menjalani kuarantin di rumah; PKRC (15,228 pesakit); hospital (7,463 pesakit); dan 722 pesakit, termasuk 380 yang memerlukan alat bantuan pernafasan, dirawat di unit rawatan rapi.

Lima negeri merekodkan jumlah kes aktif tertinggi semalam dengan Sarawak merekodkan 17,749 kes, turun berbanding 19,372 kes yang dicatat pada Selasa; diikuti Selangor 15,556 kes (15,424/Selasa); Johor 12,342 kes (12,950/Selasa); Kelantan 10,563 kes (10,550/Selasa); dan Sabah 10,260 kes (10,666/Selasa).

Sementara itu sehingga jam 7.30 pagi ini KKM belum mengemas kini kemajuan program imunisasi mengikut negeri.


Russia bertindak balas, usir 10 diplomat AS

Russia hari ini bertindak balas terhadap sekatan baharu oleh Amerika Syarikat (AS), dengan mengatakan bahawa Moscow akan mengusir 10 diplomat AS dan bersedia mengambil beberapa langkah lain yang lebih tegas.

Menteri Luar Russia Sergey Lavrov juga berkata, Moscow akan menambah lapan lagi pegawai pentadbiran Washington ke dalam senarai sekatannya dan bertindak menghalang serta menghentikan aktiviti pertubuhan bukan kerajaan (NGO) AS daripada campur tangan dalam politik Russia.

Semalam, Rumah Putih mengumumkan sekatan baharu terhadap Kremlin dan mengusir 10 diplomat Russia di atas apa yang didakwa AS sebagai campur tangan Moscow dalam pilihan raya presiden, serangan siber dan beberapa aktiviti jahat.

“Kami akan bertindak balas terhadap langkah ini dengan cara yang tepat. Kami akan mengarahkan 10 diplomat AS meninggalkan Russia,” kata Lavrov.

Kremlin katanya, mencadangkan agar Duta Besar AS John Sullivan mengikuti teladan rakan sejawatnya dari Russia dan pulang ke Washington untuk berunding.

Moscow juga menghalang kedutaan AS daripada mengambil rakyat Russia atau negara ketiga menjadi kakitangan sokongannya.

Lavrov juga dikatakan mengugut akan mengambil tindakan lebih tegas sekiranya AS meningkatkan sekatan terhadap 150 pegawai Russia yang bertugas di Pertubuhan Bangsa-Bangsa Bersatu (PBB).

Lapan pegawai atasan dan bekas pegawai tinggi AS yang disenaraikan dalam sekatan Russia itu, termasuk Pengarah Biro Siasatan Persekutuan, Christopher Wray; Pengarah Perisikan Kebangsaan, Avril Haines Peguam Negara, Merrick Garland; dan Setiausaha Jabatan Keselamatan Dalam Negeri, Alejandro Mayorkas.

Yang lain ialah Pengarah Biro Penjara Persekutuan, Michael Carvajal; Pengarah Majlis Dasar Dalam Negeri, Susan Rice; bekas Penasihat Keselamatan AS, John Bolton; dan bekas Pengarah Agensi Perisikan Pusat (CIA), Robert James Woolsey.

“Sekarang adalah masa bagi Amerika Syarikat untuk menunjukkan fikiran positif dan membelakangi konfrontasi. Jika tidak, pelbagai keputusan yang menyakitkan Amerika akan dilaksanakan,” kata kenyataan Kementerian Luar Russia.

Lavrov juga memberi amaran bahawa Moscow boleh mengambil tindakan yang ‘menyakitkan’ terhadap kepentingan perniagaan AS di Russia. – Agensi


Mahkamah perintah Lokman Adam padam hantaran fitnah Ketua Hakim

Mahkamah Tinggi Kuala Lumpur memerintahkan Lokman Noor Adam memadam semua hantaran dan kenyataan didakwa memfitnah Ketua Hakim Syarie, Datuk Dr Mohd Na’im Mokhtar dalam tempoh 24 jam daripada tarikh perintah diserahkan kepadanya.

Perintah itu dikeluarkan setelah Hakim Datuk Rozana Ali Yusoff, membenarkan permohonan injunksi sebelah pihak Mohd Na’im bagi menghalang Lokman daripada terus menyiarkan beberapa hantaran dan kenyataan di media sosial.

Peguam Datuk Akberdin Abdul Kader yang mewakili Mohd Na’im mengesahkan perintah itu dikeluarkan Mahkamah Tinggi terhadap Lokman.

Kenyataan yang didakwa Mohd Na’im memfitnahnya itu dimuat naik melalui dua hantaran di YouTube dan empat hantaran, termasuk dua hantaran video di laman Facebook berhubung gangguan seksual terhadap beberapa wanita.

Akberdin berkata, mahkamah membenarkan perintah injunksi menghalang Lokman atau ejen, wakil dan sesiapa sahaja daripada menerbitkan, menyiarkan, berkongsi, menerbitkan semula serta menyiarkan semula hantaran dan kenyataan fitnah berkenaan.

Melalui prosiding secara Zoom itu, mahkamah menetapkan 7 Februari ini bagi pendengaran injunksi kedua-dua belah pihak.

Pada 17 Januari lalu, Mohd Na’im yang juga Ketua Pengarah di Jabatan Kehakiman Syariah, memfailkan saman terhadap Lokman dengan mendakwa defendan memfitnahnya melalui dua siaran langsung di Facebook ‘Lokman Noor Adam Official’ pada 10 Januari dan 13 Januari lalu.

Mohd Na’im yang memfailkan saman atas kapasiti peribadi, mendakwa Lokman turut memuat naik siaran langsung itu di YouTube milik defendan pada 10 Januari dan 14 Januari lalu, selain memuat naik tiga hantaran fitnah di Facebook pada 11 Januari dan 13 Januari lalu.

Plaintif berkata, kenyataan fitnah itu bermaksud antaranya beliau seorang penunggang agama dan gagal menjadi pemimpin berwibawa dengan akhlak yang terpuji serta mencemarkan imej dan institusi Jabatan Kehakiman Syariah.

Mohd Na’im membuat laporan polis pada 12 Disember tahun lalu untuk menafikan dakwaan dan tuduhan palsu seorang wanita bergelar Datin dan membuat laporan polis terhadap Lokman supaya disiasat serta diambil tindakan.

Mohd Na’im dengan itu memohon antaranya perintah injunksi supaya defendan memadam video dan hantaran berkenaan serta menghalangnya daripada menerbitkan semula hantaran itu terbabit.

Beliau turut menuntut ganti rugi am, ganti rugi teladan, teruk dan punitif masing-masing berjumlah RM10 juta, faedah dan relif lain yang difikirkan wajar oleh mahkamah.


i-Citra desakan BN dakwa Zahid, tapi kerajaan baharu tak layan one-off salahkan PN

Presiden UMNO Datuk Seri Ahmad Zahid Hamidi mendakwa pengeluaran caruman Kumpulan Wang Simpanan Pekerja (KWSP) menerusi kemudahan i-Citra oleh Kerajaan Perikatan Nasional (PN) sebelum ini dibuat atas desakan Barisan Nasional (BN).

Namun, hari ini PN menolak permintaan rakyat untuk pengeluaran one-off RM10,000 KWSP dengan mendakwa rakyat tidak bijak berfikir mengenai masa depan mereka, katanya semalam.

“Penyokong-penyokongnya lebih teruk menuduh konon rakyat mahu wang KWSP untuk beli Playstation 5.

“Mujur kerajaan PN akhirnya akur jua disebabkan desakan bersama pimpinan BN, NGO dan rakyat marhain. Dan hari ini mereka berusaha menidakkan permintaan rakyat untuk pengeluaran terakhir wang KWSP atas muslihat tertentu,” katanya.

Namun, tempias dakwaan beliau terkena kepada ‘Kerajaan Keluarga Malaysia’ pimpinan Naib Presiden UMNO sendiri, yang menolak pengeluaran one-off RM10,000 KWSP itu.

Untuk rekod, pada 28 Jun 2021 lalu Kerajaan PN ketika itu pimpinan Tan Sri Muhyiddin Yassin bersetuju memperkenalkan kemudahan pengeluaran baharu i-Citra KWSP.

Kemudahan pengeluaran itu dibuat setelah Kerajaan PN tanpa desakan mana-mana pihak menyedari masalah dihadapi rakyat, susulan penularan wabak Covid-19.

Mengikut skim itu, seramai 12.6 juta ahli KWSP boleh membuat pengeluaran sehingga RM5,000, dengan kadar bayaran tetap RM1,000 sebulan selama lima bulan, tertakluk kepada jumlah simpanan semasa, dan berakhir Disember lalu.

Bagaimanapun, sejak beberapa bulan lalu, UMNO, termasuk Zahid dan Pengerusi Lembaga Penasihat BN, Datuk Seri Najib Razak mendesak supaya pengeluaran one-off RM10,000 itu dibenarkan, tetapi tidak dilayan kerajaan baharu diterajui UMNO sendiri.

Muhyiddin dalam satu ceramah dua hari lalu berkata beliau terpaksa mengeluarkan berbilion-bilion ringgit bagi membantu rakyat yang berdepan kesusahan akibat pandemik menerusi lapan pakej rangsangan serta kebenaran pengeluaran caruman KWSP.

“Waktu saya singkat tapi tiga kali kebenaran pengeluaran KWSP. Sekarang ini tuan-tuan minta RM10,000 pun dia tak nak keluarkan.

“Bukan salah saya… ada orang di sana… Putrajaya… dia kena jawab. Waktu saya, tak perlu desak, saya buat keputusan beritahu Menteri Kewangan, bincang dengan KWSP dan keluarkan.

“Dia (Menteri Kewangan) kata tak boleh keluar… tapi saya suruh (beri arahan) keluarkan juga,” katanya.

Sementara itu, Zahid menyifatkan tindakan mahkamah yang dikenakan terhadapnya adalah ciptaan Pakatan Harapan (PH) ketika memerintah selepas Pilihan Raya Umum Ke-14 (PRU-14) lalu.

Malah, katanya istilah Kluster Mahkamah dijaja tanpa henti oleh musuh-musuh BN menjelang Pilihan Raya Negeri (PRN) Johor pada 12 Mac depan.

“Tetapi perlu fahami merekalah yang menciptakan tindakan mahkamah terhadap pimpinan BN sejurus mereka berkuasa.

“Merekalah yang mengenakan tindakan mahkamah terhadap seteru politik selepas sahaja menang PRU-14. Dan sejurus itu juga mereka ke sana ke sini menjaja pemimpin BN sebagai kluster mahkamah,” katanya.

Zahid yang berdepan puluhan tuduhan jenayah rasuah di dua Mahkamah Tinggi Kuala Lumpur dan Shah Alam, juga menuduh kerajaan PH menjual aset negara dan merosakkan ekonomi selepas PRU-14 sehingga hutang negara mencecah RM1 trilion.


Keputusan kes rasuah Bung Moktar, Zizie Izette petang esok

Ketika negara menumpukan perhatian kepada keputusan kes rasuah Datin Seri Rosmah Mansor hari ini (1 September 2022), nasib Pengerusi Badan Perhubungan UMNO Sabah, Datuk Seri Bung Moktar Radin, dan isteri Datin Seri Zizie Izette Abdul Samad, berkaitan kes rasuah, akan diketahui jam 3 petang esok (Jumaat, 2 September).

Keputusan sama ada kedua-duanya akan dipanggil membela diri atau dibebaskan akan dibuat Hakim Mahkamah Sesyen Rozina Ayob, selepas mahkamah mendengar hujahan daripada pihak pendakwaan dan pembelaan pada 24 Jun lalu.

Ahli Parlimen Kinabatangan dan isterinya seorang selebriti berdepan tuduhan rasuah berjumlah RM2.8 juta berkaitan pelaburan Felcra dalam unit amanah bernilai RM150 juta.

Sekiranya mahkamah memutuskan memihak kepada pihak pendakwaan bahawa terdapat kes prima facie terhadap Bung Moktar, sebagai defendan pertama dan Zizie Izette tertuduh kedua, maka mereka akan diperintah membela diri.

Bagaimanapun, jika hakim memutuskan sebaliknya, kedua-dua tertuduh akan dibebaskan daripada pertuduhan.

Prosiding kes ini bermula pada Januari 2020, dengan pihak pendakwaan memanggil 30 saksi untuk memberi keterangan.

Pendakwaan diketuai oleh Timbalan Pendakwa Raya Law Chin How; Datuk Faridz Gohim Abdullah; Mohd Sophian Zakaria; Mohamad Fadhly Mohd Zamry; dan Siti Noor Hafizah Zakaria.

Pasukan pembelaan diketuai oleh Datuk K Kumaraendran; M Athimulam; dan Ridha Abdah Subri.

Pada 3 Mei 2019, Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai suapan untuk memberi kelulusan Felcra untuk membuat pelaburan RM150 juta dalam unit amanah Public Mutual.

Bung Moktar didakwa menerima rasuah daripada ejen pelaburan Public Mutual Madhi Abdul Hamid melalui Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Bung Moktar juga didakwa menerima suapan wang tunai RM337,500 daripada Norhaili atas nama Zizie Izette atas sebab dan tempat yang sama pada 19 Jun 2015, manakala Zizie Izette, 44, berdepan tiga pertuduhan bersubahat dengan suaminya dalam perkara itu di tempat, tarikh dan masa yang sama.


SPR dicadang sekat jentera luar berkempen semasa PRN Melaka

Suruhanjaya Pilihan Raya (SPR) boleh mengambil langkah dengan mengenakan sekatan kepada jentera luar dari memasuki Melaka semasa tempoh berkempen sekiranya pilihan raya negeri dijalankan.

Cadangan itu disuarakan bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar bagi membendung penularan besar Covid-19 seperti berlaku di Sabah tahun lalu.

“Pengundi luar perlu ada kad pengesahan sebagai bukti mereka ada sebab untuk masuk ke dalam kawasan PRN.

“SPR boleh buat, senang saja dan tiada masalah kerana semua maklumat ada dalam pangkalan data daftar pemilih. Pengundi boleh cetak sendiri.

“Jentera kempen dari luar jangan benarkan masuk, itu yang paling penting kerana yang merosakkan keadaan adalah aktiviti kempen.

“Kita tengok PRN Sabah, banyak perkara tidak dipatuhi malah orang Semenanjung yang balik berkempen tidak dipaksa kuarantin dan sebagainya,” katanya lapor sebuah portal.

Beliau juga menggesa supaya SPR tidak membenarkan kaedah berkempen secara kebiasaan dan perlu diubah secara kaedah menggunakan media sosial.

“Saya difahamkan SPR merumuskan SOP yang begitu baik dan menyeluruh dengan mengambil pengalaman tujuh pilihan raya kecil (PRK) dan termasuk PRN Sabah sebelum ini.

“Maka, saya tak nampak (tak boleh buat PRN) kalau polis, Kementerian Kesihatan (KKM) dan SPR bersepakat dengan Majlis Keselamatan Negara (MKN) untuk kuatkuasakan SOP yang tegas,” katanya.

Kerajaan Melaka pimpinan UMNO jatuh selepas empat ADUN yang terdiri daripada dua wakil UMNO juga menarik sokongan terhadap Ketua Menteri (KM) Datuk Seri Sulaiman Md Ali.

Gerakan menjatuhkan kerajaan negeri tersebut diketuai ADUN UMNO (Sungai Udang), Datuk Seri Idris Haron yang juga merupakan bekas KM sebelum ini.


Malaysia berhasrat belajar dari Thailand halal ganja perubatan

Malaysia merancang untuk belajar daripada dasar ganja negara jiran, Thailand, dalam usahanya untuk menghalalkan penggunaan dadah bagi tujuan perubatan, kata seorang pegawai Kementerian Kesihatan (KKM) hari ini (17 Ogos 2022).

Komen itu dibuat selepas Menteri Kesihatan Thailand Anutin Charnvirakul berkata beliau akan bertemu rakan sejawatannya dari Malaysia ketika mesyuarat Menteri-Menteri Kesihatan anggota Kerjasama Ekonomi Asia-Pasifik (APEC) minggu depan.

APEC 2022 akan diadakan mulai 16 hingga 31Ogos di Chaing Mai, Thailand, di mana negara itu dijangka akan mempamerkan usahanya dalam menghalalkan ganja perubatan.

Dengan tradisi menggunakan kanabis untuk menenangkan kesakitan dan keletihan, Thailand menghalalkan ganja perubatan pada 2018, menjadikannya negara Asia pertama yang membenarkan penanaman ganja dan penggunaannya dalam makanan dan minuman.

“Kami sedang membangunkan rangka kerja kami sendiri untuk penggunaan ganja bagi tujuan perubatan, dan ingin belajar dari Thailand,” kata pegawai KKM yang enggan disebutkan namanya kepada Reuters.

Kerajaan Malaysia berminat untuk belajar daripada rangka kerja Thailand dalam penggunaan ganja untuk perubatan, tambahnya.

Penanaman dan penggunaan ganja secara rekreasi kini adalah haram di Malaysia, dan memiliki lebih daripada 200 gram dadah itu akan menyebabkan pemiliknya dikenakan hukuman mati mandatori jika sabit kesalahan.

Tetapi Menteri Kesihatan Khairy Jamaluddin berkata import dan penggunaan ganja perubatan di bawah preskripsi doktor adalah dibenarkan jika ia berdaftar dan dilesenkan dengan Pihak Berkuasa Kawalan Dadah.

Pada April, Khairy berkata kerajaan mengalu-alukan kajian klinikal untuk kegunaan perubatan cannabidiol, bahan kimia dalam kanabis yang tidak memberikan mengkhayalkan kepada pengguna.

Bulan lalu, Bernama melaporkan KKM menyasarkan untuk mula mendaftarkan beberapa produk cannabidiol bermula tahun depan selepas mengkaji keselamatannya, walaupun kelulusan untuk penanaman masih belum dibuat.

Charnvirakul, yang menjadi penggerak utama di sebalik pengesahan ganja untuk tujuan perubatan di Thailand, menganggarkan industri itu boleh mencecah nilai lebih daripada AS$3 bilion dalam tempoh lima tahun.

“Topik perbincangan adalah mengenai cara bersama-sama memajukan dasar seperti ini untuk mencipta manfaat, dari segi ekonomi dan perubatan,” katanya pada sidang akhbar di Bangkok.

“Kami mahu semua orang mengiktiraf harta tumbuhan ganja ini. Semakin ramai orang berminat dalam bidang ini, lebih banyak pembangunan dan penyelidikan akan dicipta.”

Thailand berkata polisi ganjanya meliputi tujuan perubatan dan kesihatan tetapi bukan penggunaan rekreasi, walaupun undang-undang yang dikeluarkan dengan tergesa-gesa telah mewujudkan ruang untuk kegunaan sedemikian. – Reuters


Hanya dengan letak Ahmad Said sebagai ‘poster boy’, UMNO menang Terengganu: Rozi

Kemenangan boleh berpihak semula kepada UMNO di Terengganu jika Datuk Seri Ahmad Said diletak sebagai ‘poster boy’ kembali, kata Datuk Rozi Mamat.

Setiausaha UMNO Terengganu itu berkata bekas Menteri Besar (MB) itu layak untuk diletak sebagai ‘poster boy’ dan sekaligus boleh dilantik semula menjadi MB sekiranya Barisan Nasional (BN) memenangi banyak kerusi Dewan Undangan Negeri (DUN) pada pilihan raya nanti.

“Kita tidak boleh ada calon banyak-banyak, nanti celaru. ‘Poster boy’ kita, kepala kita, ‘jeneral’ (perang) kita ialah Ahmad Said dan kita putuskan beliau saja akan jadi ‘poster boy’ BN,” katanya dipetik laporan media.

Malah, Rozi juga yakin dengan langkah UMNO-BN bergerak solo pada pilihan raya nanti, lebih banyak kerusi akan dapat dimenangi dan mengulangi kemenangan yang dikecapi sebelum ini.

“Kalau kita buat keputusan bertanding solo, maknanya kita yakin menang, kalau kita tak yakin, kita tak akan buat keputusan.

“Kalau kita dapat 16 atau 17 daripada 32 kerusi DUN, kita sudah boleh memerintah. Walaupun PRU lepas kita lawan PAS yang bergerak solo, kita hanya menang 10 DUN dan dua Parlimen. Kita pernah kalah 28 DUN dan kita boleh menang kembali 28 DUN sebelum ini.”

Beliau merujuk keputusan pilihan raya umum (PRU) pada 1999, di mana BN Terengganu tumpas kepada PAS di 28 DUN, namun ia berjaya merampas semula 28 kerusi pada PRU 2004 dan menubuhkan kerajaan negeri.

Jelasnya lagi, keyakinan dapat merampas Terengganu daripada PAS adalah disebabkan sejak kembali menjadi kerajaan pada 2018, banyak isu rakyat gagal diselesaikan parti musuhnya itu.

“Kita BN, dulu masa jadi kerajaan pun ada kelemahan, tapi kita boleh beri perkhidmatan lebih baik kepada rakyat, jika BN kembali mentadbir. Banyak isu yang gagal diselesaikan, tapi kami tak mahu dedahkan semua, sebab itu strategi kita,” ujarnya lagi.

Katanya, BN Terengganu tidak ketandusan calon untuk dipertaruhkan dalam PRU-15 memandangkan barisan kepimpinan negeri yang ada hari ini 80% muka baharu.

“Paling penting kepada kita Terengganu, kita ambil pendekatan calon diterima rakyat dan calon boleh menang,” katanya.

Kerajaan negeri BN pimpinan Datuk Seri Ahmad Razif Abdul Rahman tewas pada PRU-14, dengan hanya memenangi 10 DUN dan dua Parlimen berbanding PAS yang selesa menguasai 22 DUN dan empat Parlimen.


Najib yang memalukan Malaysia kata hutang negara cecah RM1 trilion

Bekas Presiden UMNO Najib Razak yang memalukan negara berhubung kes SRC International Sdn Bhd (SRC) berkata Malaysia kini mencatat hutang langsung mencecah RM1 trilion.

Menurut bekas Perdana Menteri (PM) yang dijatuhi hukuman penjara 12 tahun dan denda RM210 juta berkaitan kes RM42 juta dana SRC itu, hutang berkenaan naik RM316 bilion atau 46 peratus pada 2017 kepada RM1 trilion.

“Secara rasmi, hutang langsung kerajaan telah cecah RM1 trilion hari ini. Naik RM316 bilion (46%) dari RM686.8 billion pada tahun 2017 sebelum PRU14 ke RM1,002.9 bilion,” kata Najib yang berdepan banyak lagi tuduhan melakukan jenayah ketika menjadi PM melibatkan berbilion-bilion ringgit, dalam Facebooknya hari ini.

Pada 8 Disember 2021 lalu Mahkamah Rayuan menolak permohonan penasihat Barisan Nasional (BN) yang dijatuhi hukuman penjara dan denda itu, sambil panel tiga hakim menyifatkan tindakan Najib bukan demi kepentingan negara, sebaliknya memalukan negara.

Ketika menjadi PM – sebelum BN tumbang menerusi amalan sistem demokrasi 2018 – Najib juga adalah Menteri Kewangan dan Pengerusi Lembaga Penasihat 1Malaysia Development Berhad (1MDB), yang mencetuskan skandal kewangan terbesar dalam sejarah dunia sehingga memalukan Malaysia.

Kes-kes berprofil tinggi membabitkan bekas Presiden UMNO yang digelar penyamun oleh bekas PM dua kali Malaysia, Tun Dr Mahathir Mohamad, sehingga kini masih dibicarakan di Mahkamah Tinggi.

Antara kes berkenaan ialah empat pertuduhan menggunakan kedudukannya (ketika menjadi PM) untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Dia yang juga Ahli Parlimen Pekan turut dituduh bersama bekas Ketua Setiausaha Perbendaharaan Mohd Irwan Serigar Abdullah, dengan enam pertuduhan pecah amanah berjumlah RM6.6 bilion.

Bekas Presiden UMNO itu yang berusia 69 tahun juga didakwa di mahkamah kerana menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Selain itu, Najib yang kini menjadi orang kanan kepada Presiden UMNO Zahid Hamidi juga diheret ke mahkamah kerana tidak membayar cukai berjumlah RM1.69 bilion bagi tempoh 2011 hingga 2017.

Mengulas lanjut Ahli Parlimen Pekan itu menuduh keadaan hutang negara sebanyak RM1 trilion itu adalah wawasan atau visi yang hendak dicapai oleh Setiausaha Agung DAP Lim Guan Eng, Tan Sri Muhyiddin Yassin dan Tun Dr Mahathir Mohamad.

“Realitinya ialah masa saya PM, pertumbuhan ekonomi adalah laju dan defisit kerajaan telah turun 8 tahun berturut-turut sebelum ianya dinaikkan dengan laju selepas PRU14,” katanya yang pernah memohon ganjaran hadiah berupa sebidang tanah dan rumah daripada kerajaan bernilai RM100 juta selepas Bajet 2022 dibentangkan tahun lalu.

“GST dimansuh, Petronas dijarah, aset-aset negara yang memberi pulangan yang baik pula dijual secara lambak oleh mereka. Ekonomi lembab,” kata Najib lagi. April tahun lalu, Menteri Kewangan Tengku Datuk Seri Zafrul Abdul Aziz mendedahkan kerajaan dibelenggu hutang legasi tidak produktif berjumlah RM1 trilion dan perlu menyelesaikan hutang tersebut.

Ini termasuk, 15 peratus daripadanya dalam bentuk komitmen jaminan dan 1MDB yang ditinggalkan Najib.

Tengku Zafrul berkata, bayaran faedah syarikat 1MDB sahaja berjumlah RM1.7 bilion setahun, selain hutang prinsipal 1MDB berjumlah RM14.7 bilion yang akan matang pada 2022.

Bekas Presiden UMNO itu dalam satu wawancara dengan AlJazeera pada Oktober 2018 lalu juga pernah mendakwa tidak memeriksa dari mana sumber atau pemilik wang berjumlah RM2.6 bilion yang dimasukkan ke dalam akaun peribadinya.


Langkah tangguh umrah demi kepentingan awam, kata Menteri

Keputusan kerajaan menangguhkan umrah disifatkan amat berat untuk diambil tetapi diteruskan demi kepentingan orang awam susulan ancaman varian baharu Covid-19 iaitu Omicron.

Menjelaskan perkara itu, Menteri di Jabatan Perdana Menteri (Hal Ehwal Agama) Senator Idris Ahmad berkata tidak wujud diskriminasi terhadap orang Islam seperti yang didakwa oleh segelintir pihak.

Beliau berkata kerajaan mengambil keputusan itu setelah berbincang dengan agensi berkaitan dan mengambil kira cadangan Kementerian Kesihatan (KKM) mengenai ancaman terbaharu wabak itu.

“Ini adalah masalah orang ramai, masalah negara, tidak timbul soal diskriminasi atau yang lain…(dakwaan seperti itu) tak patut sangatlah.

“Janganlah tohmah, kata kita nak tindas orang Islam. Apa yang dikemukakan oleh pihak KKM adalah data. Kita boleh tengok bagaimana wabak ini dibawa daripada negara-negara, ini semua data, bukan apa yang mereka (KKM) cakap itu dalam bentuk yang tidak ada fakta,” katanya menurut laporan Bernama hari ini.

Terdahulu, Idris melawat mangsa banjir di Sekolah Agama Kuala Paya, Segamat.

Idris berkata ada cadangan untuk mewajibkan rombongan umrah dikuarantin di hotel atau tempat tertentu berbanding kuarantin rumah sebelum ini.

Beliau berkata bagaimanapun, ia tidak boleh dilaksanakan memandangkan tempat kuarantin yang diperlukan terlalu banyak dan kekurangan logistik.

“Sehari memerlukan sekurang-kurangnya 1,000 katil. Akhirnya keputusan (tangguh umrah) terpaksa diambil oleh pihak berkuasa. Kita tidak mahu merebaknya penyakit ini, yang boleh mendatangkan masalah lebih banyak lagi (pada masa hadapan),” katanya.

Justeru, Idris meminta rakyat bersikap terbuka dengan keputusan kerajaan memandangkan ia dibuat berdasarkan kepentingan orang ramai.

Beliau berkata demikian ketika diminta mengulas dakwaan bahawa keputusan kerajaan menangguhkan ibadah umrah berkuat kuasa 8 Jan ini adalah satu diskriminasi terhadap umat Islam.


Najib yang berdepan tuntutan LHDN cadang perkenal cukai pemulihan

Ia sangat ironi apabila atuk Seri Najib Razak yang berdepan tuntutan cukai Lembaga Hasil Dalam Negeri (LHDN) kini mencadangkan satu bentuk cukai baharu diperkenalkan, Cukai Pemulihan Covid-19 selama dua tahun.

Untuk rekod, Mahkamah Tinggi Kuala Lumpur sebelum ini memutuskan Najib perlu membayar saman cukai bernilai RM1.69 bilion dan bekas Perdana Menteri yang tidak berpuas hati dengan keputusan tersebut kini sedang dalam proses rayuan di Mahkamah Persekutuan.

“Ramai yang memberi cadangan kepada kerajaan bagaimana mahu membelanjakan peruntukan dalam menangani Covid-19.

“Bagaimanapun, saya dapati kurang yang mencadangkan bagaimana kerajaan boleh memperoleh hasil atau pendapatan kepada negara,” katanya dipetik portal MalaysiaGazette semasa perbahasan di Dewan Rakyat hari ini.

Cukai yang dicadangkan Najib itu merupakan cukai durian runtuh, cukai pembangunan kondo mewah, cukai duti setem transaksi harta dan perdagangan saham, kenaikan cukai peribadi kepada golongan berpendapatan tinggi.

Beliau juga mencadangkan kerajaan menuntut perkongsian hasil untung yang diperolehi industri perkhidmatan atas talian dari syarikat-syarikat gergasi antarabangsa seperti Amazon, Netflix, Youtube, Google, Facebook yang selama ini mengaut keuntungan tetapi tidak pernah dicukai oleh negara.

Ujarnya, cukai tersebut dikenakan ke atas keuntungan syarikat, bukan ke atas pengguna atau pelanggan.

Najib dan anaknya, Datuk Mohd Nazifuddin kini sedang berdepan tuntutan saman cukai masing-masing bernilai RM1.69 bilion dan RM37.6 juta.

Selepas Mahkamah Rayuan mengekalkan keputusan terhadap tuntutan cukai LHDN pada Khamis lalu, Najib dan anaknya yang tidak berpuas hati mengemukakan rayuan untuk membatalkan keputusan tersebut di Mahkamah Persekutuan.


Langgar SOP : Jangan anggap diri kebal

Rentetan kenaikan mendadak kes jangkitan Covid-19, kerajaan sekali lagi mengambil langkah sukar dengan melaksanakan Perintah Sekatan Pergerakan (PKP) penuh mula dikuatkuasakan  1 Jun lalu.

Ini bagi membendung penularan wabak ini, seterusnya mengurangkan beban dihadapi sektor kesihatan awam.

Secara tidak langsung PKP penuh dapat mengawal dan menyekat akses orang ramai ke ruang awam serta separa awam seperti sekolah, taman rekreasi, pusat beli-belah dan tempat kerja.

Semua ini dilakukan bagi mengelakkan perkumpulan ramai dan interaksi fizikal antara individu berisiko menyebarkan jangkitan wabak. Justeru, antara seruan kempen popular sepanjang tempoh ini ialah slogan ‘kekal duduk di rumah.’

Walaupun sekatan pergerakan penuh ini terpakai dan dilaksana menyeluruh kepada semua tanpa mengira pangkat dan darjat, ternyata masih yang mengabaikan prosedur operasi standard (SOP).

Sejak 14 hari lalu, sebanyak 53 peratus daripada 13 ribu kesalahan ingkar SOP ialah kesalahan diri sendiri (individu) yang merupakan perkara asas SOP Covid-19.

Kesalahan utama yang melibatkan disiplin diri sendiri termasuk tidak memakai  pelitup muka  sebanyak 20.5 peratus, tiada penjarakan fizikal sebanyak 17 peratus dan tidak mengimbas kod QR MySejahtera ketika masuk premis sebanyak 15.9 peratus.

Pun begitu, ramai netizen kecewa dan cemburu melihat stadium perlawanan bola sepak Euro 2020 dipenuhi dengan penonton. Persoalannya, sampai bila keadaan di Malaysia begini sekiranya individu itu sendiri gagal mematuhi?

Meskipun sebelum ini kerajaan menaikkan denda mereka yang melanggar SOP ini kepada maksimum RM10,000, namun ia langsung tidak mendatangkan ‘gerun’ kepada rakyat Malaysia.

Apa yang boleh disimpulkan, masih ramai rakyat di negara ini ‘degil’ dan mungkin ‘kocek penuh’ kerana mereka bersedia untuk ‘menyedekahkan’ sebahagian wang semata-mata untuk membayar kompaun.

Jadi tidak hairanlah mengapa hampir setiap hari terdapat ramai individu yang ditahan kerana langgar SOP PKP dan mereka seolah-olah tidak takut dengan nilai kompaun tinggi yang dikenakan ketika ini.

Selain sikap degil, melalui pengamatan penulis juga, ramai rakyat negara ini mula leka dan tidak menghiraukan kesan akibat pandemik Covid-19.

Mungkin golongan ini menganggap diri mereka kebal? Menurut pakar psikologi, Prof Datin Mariani Md Noor,  mahu semua pihak menyedari impak tindakan masing-masing bukan sahaja kepada diri sendiri tetapi juga orang lain.

Katanya, kesan psikologi akibat situasi yang dipanggil kelesuan pandemik merupakan punca ramai mula melanggar SOP, namun ia boleh dielakkan jika semua pihak sedar tanggungjawab yang digalas.

“Di sinilah kita memerlukan daya tahan emosi, jangan guna emosi untuk langgar SOP dan melampiaskan kemarahan. Saya tegaskan, tak kisah golongan marhaen atau ‘kayangan’, ramai yang patuh dengan SOP tetapi bila ada seorang dua yang tak ikut, ini yang menjadi masalah.

“Mereka yang patuh SOP akan terdorong untuk buat perkara sama (langgar SOP). Ini akan menyumbang kepada kenaikan angka kes sebab contoh teladan yang tak baik.

“Sesiapa yang sering jadi contoh kepada masyarakat, perlu patuh semua yang ditetapkan. Kita semua barisan hadapan, jangan ego dan degil, jangan yakin perbuatan kita tak ada impak.

“Dalam psikologi kita sebut sebagai jangan ada sangkaan kekebalan, yang berpunca daripada sikap degil dan ego, yakin sedangkan apa yang dia buat bagi impak negatif kepada masyarakat,” katanya.

Tambahnya, orang ramai perlu memfokuskan tenaga terhadap usaha menceriakan diri dan menyeimbangkan pemikiran positif dan negatif.

Dalam pada itu, Memetik laporan Pensyarah Kanan (Bimbingan dan Kaunseling/Psikologi), Fakulti Pendidikan, Universiti Kebangsaan Malaysia (UKM), Leftenan Komander Dr. Abu Yazid Abu Bakar (B) berkata, individu yang sukar mengikut peraturan serta arahan adalah tergolong dalam kecelaruan personaliti.

Menurutnya, ia melibatkan sama ada personaliti narsisistik iaitu sering berasa diri mereka sahaja betul, manakala satu lagi adalah personaliti antisosial yang mana mereka sukar untuk akur kepada sesuatu ketetapan regulasi sosial.

“Mereka mungkin memiliki salah satu ciri personaliti itu atau gabungan kedua-duanya.

“Selain itu, dari sudut psikologi, manusia memang sukar hendak ubah kelaziman kerana sesuatu yang sudah jadi tabiat mengambil masa lama untuk diubah,” ujarnya.

Justeru, ayuh sama-sama mengubah tabiat buruk dan tidak berfaedah ini supaya selepas ini kita berjaya melawan penularan pandemik Covid-19 dan sekali gus semua aktiviti kita akan dapat kembali normal.


Tiga maut kereta putus dua

Tiga lelaki maut selepas kereta yang dinaiki mereka terbabas sebelum melanggar sebatang pokok di Jalan Klang Lama, Kuala Lumpur, pagi ini 18 April 2021.

Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, mereka yang maut ialah G Sharvinath, 21, J Jordan Jackson, 19, dan D Hervinraj, 16.

“Siasatan awal mendapati pada jam 6.49 pagi, tiga sahabat itu menaiki kereta Proton Wira dari arah Klang Lama menghala ke pusat bandar.

“Setibanya di lokasi kejadian, kereta itu telah hilang kawalan, kemudian melanggar batu penghadang jalan lalu berpusing sebelum merempuh sebatang pokok,” katanya

Komander Operasi Kanan, Pegawai Bomba Kanan II Mohd Nazri Hasim berkata, Pusat Gerakan Operasi Kuala Lumpur menerima panggilan kecemasan berhubung insiden itu pada jam 6.49 pagi.

“Seramai 18 anggota dan pegawai bersama dua jentera dari Balai Bomba dan Penyelamat Seputeh dan Pantai bergegas ke lokasi kejadian,” katanya.

Mohd Nazri berkata kemalangan itu mengakibatkan kenderaan terbabit remuk dan terputus dua bahagian.


Anwar kritik keputusan DUN Sabah naik gaji anggota pentadbiran

Tidak sepatutnya usul menaikkan saraan Ketua Menteri, Ahli DUN (ADUN) dan anggota pentadbiran diluluskan Dewan Undangan Negeri (DUN) Sabah semalam, kata Datuk Seri Anwar Ibrahim.

Ketua Pembangkang itu mengkritik keputusan DUN Sabah semalam yang disifatkan tidak sensitif dengan kesusahan yang sedang dihadapi rakyat ketika ini.

“Saya kesal dengan keputusan ini sedangkan rakyat sedang bergelut dengan permasalahan kos sara hidup yang tinggi.

“Saya ingin mengingatkan semua pemimpin agar sentiasa mementingkan kebajikan rakyat berbanding kepentingan diri mereka, terutama pada waktu yang sangat memprihatinkan saat ini,” katanya dalam satu kenyataan.

Semalam, DUN Sabah meluluskan usul menaikkan saraan Ketua Menteri, ADUN dan anggota pentadbiran negeri yang lain.

Usul bagi Rang Undang-Undang (RUU) Anggota Pentadbiran dan Ahli Dewan Undangan (Saraan) (Pindaan) 2022 yang dicadangkan oleh Ketua Menteri, Datuk Seri Hajiji Noor itu diluluskan dengan suara terbanyak.

Dengan kelulusan itu, saraan Ketua Menteri yang sebelum ini RM23,595 sebulan dinaikkan kepada RM33,033; Timbalan Ketua Menteri RM20,872.50 (RM29,221.50); Menteri RM16,335 (RM22,869); Speaker DUN RM16,335 (RM22,869); Pembantu Menteri RM12,705 (RM17,787); Timbalan Speaker DUN RM12,705 (RM17,787); ADUN RM7,950 (RM11,130); dan Setiausaha Politik RM5,445 (RM7,623).

Hajiji yang juga Menteri Kewangan negeri ketika menggulung usul itu berkata, implikasi kewangan kerajaan negeri bagi pelaksanaan kenaikan saraan berkenaan dilihat tidak terlalu berat dan hanya membabitkan jumlah RM5.6 juta setahun.

Jelasnya lagi, kenaikan itu telah dikaji dengan teliti oleh jawatankuasa diterajui Ketua Pengarah Perkhidmatan Awam Sabah, Datuk Datu Rosmadi Datu Sulai, dan kenaikan terbabit diharap mampu meringankan beban ditanggung wakil rakyat serta anggota pentadbiran kerajaan untuk memberi bantuan kepada rakyat.


Perikatan Nasional rampas Perlis: UMNO, BN kalah semua kerusi

Perikatan Nasional menyapu bersih tiga kerusi Parlimen dan 14 daripada 15 kerusi Dewan Undangan Negeri (DUN) Perlis, pada Pilihan Raya Umum Ke-15 (PRU-15) semalam (19 November 2022).

Kejutan juga berlaku apabila Menteri Besar yang juga Pengerusi Badan Perhubungan UMNO Perlis, Datuk Seri Azlan Man tewas di kerusi DUN Bintong dalam saingan enam penjuru.

Perikatan Nasional menang kerusi Parlimen P001 Padang Besar, apabila calonnya Rushdan Rusmi memperoleh 24,267 undi, sementara Ketua Wanita UMNO Datuk Zahida Zarikh Khan (11,753 undi); Kapt (B) Mohamad Yahaya PH – 7,085 undi).

Dua lagi calon Bebas hilang deposit.

Sementara itu, bagi Parlimen P002 Kangar pula, Cikgu Zakri memperoleh 24,562 undi, manakala calon BN Fathul Bari (15,370 undi); Ahmi Ahmad (PH – 15,143 undi). Dua calon Pejuang dan Warisan hilang deposit.

Seperti dijangka, Datuk Seri Shahidan Kassim yang mewakili Perikatan Nasional menang dengan majoriti 23,216 undi apabila memperoleh 31,458 undi. Beliau mengalahkan calon BN Rozabil (8,242 undi) dan Fathin Amelina (PH – 7,089 undi).

Berikut adalah keputusan rasmi bagi kerusi DUN Perlis:


Colombia pilih wanita kulit hitam Naib Presiden, pertama dalam sejarah

Francia Marquez, ibu tunggal dan bekas pembantu rumah, akan menjadi naib presiden wanita kulit hitam pertama Colombia selepas undian bersejarah pada Ahad menyaksikan negara Andes itu memilih presiden berhaluan kiri pertamanya, Gustavo Petro.

Marquez dan Petro memenangi 50.4 peratus undi dalam pilihan raya Ahad.

Berdiri di hadapan kain rentang tertera tulisan “perubahan tidak dapat dihalang,” Marquez dalam ucapan dari Bogota berterima kasih kepada penyokong dari seluruh Colombia kerana membantu kempennya dan Petro.

“Selepas 214 tahun kita telah mencapai kerajaan rakyat, kerajaan popular… kerajaan bukan sesiapa di Colombia,” katanya.

Naib presiden baharu Colombia berasal dari Suarez, kawasan luar bandar wilayah Cauca di Colombia. Sekitar 80 peratus penduduk Cauca hidup dalam beberapa bentuk kemiskinan.

Marquez ialah seorang aktivis alam sekitar yang terkenal yang menentang perlombongan emas di perbandaran asalnya di Suarez menyaksikannya menerima Hadiah Alam Sekitar Goldman yang berprestij pada 2018 – serta ugutan bunuh daripada kumpulan bersenjata haram.

Selain berkhidmat sebagai naib presiden, Marquez dijadual mengetuai kementerian kesaksamaan baharu untuk membina idea terasnya bagi meningkatkan hak wanita dan membantu golongan miskin mengakses perkhidmatan kesihatan dan pendidikan.

Marquez sebenarnya menduduki tempat kedua di belakang Petro dalam pilihan raya utama pada Mac dengan 783,000 undi.

Kebangkitan politiknya semasa kempen berikutan tuntutan meluas untuk perubahan dan peningkatan kebimbangan mengenai topik sosio-persekitaran, Daniela Cuellar dari FTI Consulting memberitahu Reuters.

“Kepopularan politik Francia Marquez adalah sebahagian daripada trend di Colombia di mana penduduk mencari perubahan dan di mana isu sosio-persekitaran menjadi semakin relevan,” katanya. – Agensi